H Αριδαία μας: Τα αποτελέσματα του αποχετευτικού - Τα σχόλια δικά σας! | Karatzova.com\nHome / Απόψεις / ΔΗΜ.ΑΛΜΩΠΙΑΣ / H Αριδαία μας: Τα αποτελέσματα του αποχετευτικού - Τα σχόλια δικά σας!\nΕυτυχώς δεν πέρασα από αυτό τον δρόμο σήμερα! Επικίνδυνη η Aριδαία όταν βρέχει για αυτοκίνητο , μόνο ποδαράτοι με την βροχή και προσοχή στις λακκούβες.\nΑπό την προσωπική σελίδα κοινωνικής δικτύωσης Giannis Lask\nΑνώνυμος 18 Νοεμβρίου 2017 - 8:00 π.μ.\nΗ Αριδαία της καρδιάς μας\nΑνώνυμος 18 Νοεμβρίου 2017 - 8:10 π.μ.\nΚαι ευτυχώς που ηταν όχημα του δήμου.\nΚαι ευτυχώς που δεν έπαθε κανεις τίποτα.\nΑν ηταν ι.χ άντε βγάλε άκρη και βρες τον υπεύθυνο για την ζημιά\nΣκεψου να ηταν του Χορσογλου .............\nΑνώνυμος 18 Νοεμβρίου 2017 - 8:12 π.μ.\nΤα σχόλια δικά σας. Και ο δήμαρχος της καρδιάς μας αγρόν ηγοραζε.\nΑνώνυμος 18 Νοεμβρίου 2017 - 10:16 π.μ.\nΜπράβο δήμαρχε της καρδιάς μας !! Αλέξανδρος καρπας πολλά σωστά πράγματα.. Ξυπνήστε επιτέλους\nΑνώνυμος 19 Νοεμβρίου 2017 - 10:31 π.μ.\nΟ καρπός με τον κουτοπόνηρος γαρεφιωτη εκλογικό ατύχημα δήμαρχο, σε ένα μήνα θα είναι πάλι κοληταρια. Αξιοπρέπεια και αρρσενιλικι εαυτήν την χώρα λίγοι το χουν.\nΑνώνυμος 18 Νοεμβρίου 2017 - 11:05 π.μ.\nΕν το μεταξύ, το Μπίνος νιουζ ,ασχολείται και αναφέρει οτιδήποτε άλλο εκτός απο αυτά τα τραγικά που συμβαίνουν.\nΑλλά θα μου πεις να δείξουν οι ίδιοι τα χάλια τους?\nΟ τομέας προπαγάνδας του δημάρχου μας,ξεπερνάει την Β Κορέα\nΚαι εδώ κολαει η ρήση πώς < κόρακας κορακου μάτι δεν βγάζει >\n1) Έπαθε λάστιχο\n2) Είναι στραβος ο δρόμος\n3) Πάτησε επίτηδες για να βγάλει τα νερά\n5)Προβοκάτσια της αντιπολίτευσης\nΑνώνυμος 18 Νοεμβρίου 2017 - 12:26 μ.μ.\nΚλαψες φτάνει ελεος..γίνεται έργο και θα υπάρχουν προβλήματα είτε το θέλουμε είτε όχι φτάνει η γκρίνια\nΑνώνυμος 18 Νοεμβρίου 2017 - 1:27 μ.μ.\nΑνώνυμος 18 Νοεμβρίου 2017 - 1:33 μ.μ.\nΒρε ντουρντουβακη να σε πει κάποιος, άσχετα με την σφοδρή κακοκαιρία, τον χειμώνα περιμένεις βροχές και χιόνια.\nΌταν το καλοκαίρι εξυναν τα τέτοια τους και κατέβασαν ρολά (θυμισε μου αν τον Αύγουστο, Σεπτέμβριο Οκτώβριο αν δούλευαν)\nΚαι ξεκίνησαν ζεστά τώρα ΤΘ περιμένεις?\nΝα πούμε και ευχαριστώ για τα χάλια τους?\nΤα χαλίκια που μπαζωνουν είναι λογικό και επόμενο να φύγουν και να παρασύρονται απο τις βροχές.\nΦτανει ποια να κανετε τα φερεφωνα του δημάρχου\nΑνώνυμος 20 Νοεμβρίου 2017 - 9:45 π.μ.\nΤο γιατί δεν έσκαβαν καλοκαίρι το γνωρίζεις; Άνοιξε τα στραβά σου και μάθε γιατί η ημιμάθεια είναι χειρότερη της αμάθειας. Γκρίνια όλοι χωρίς καμία γνώση σε συγκεκριμένα θέματα.\nΑνώνυμος 18 Νοεμβρίου 2017 - 2:00 μ.μ.\nΟ ΔΉΜΑΡΧΟΣ ΜΟΝΙΜΟΠΟΙΕΙ ΔΙΚΆ ΤΟΥ ΆΤΟΜΑ ΞΈΡΕΤΕ ΕΣΕΙΣ ΚΑΙ ΕΛΕΝΧΟΣ ΚΑΝΈΝΑΣ ΝΤΡΟΠΉ ΨΗΦΙΣΤΕ ΤΟΝ ΕΣΕΙΣ ΟΛΟΙ\nΑνώνυμος 18 Νοεμβρίου 2017 - 5:55 μ.μ.\nΑνώνυμος 18 Νοεμβρίου 2017 - 2:04 μ.μ.\nΝτουρντουβΆκη είναι το επίπεδο της εκπαίδευσης σου καληνύχτα προβατα\nΑνώνυμος 18 Νοεμβρίου 2017 - 4:00 μ.μ.\nΦαίνεται ποιος είναι το πρόβατο και ποιον έχετε τσοπάνη.\nΚαι κατ αρχήν μη μιλάς για εκπαίδευση και επίπεδο ,σας βλέπω ολους στο Μπινός νιουζ με τι τρόπο μιλάτε και τι λέξεις χρησιμοποιείται\nΈτσι σε έμαθαν να απαντας σε λογικές ερωτήσεις?\nΜε καλήνύχτες ?\nΣτριμωχτηκες και δεν μπορούσες να απαντήσεις?\nΦαινεται ποιος είναι πρόβατο και σανοφαγος\nΑνώνυμος 19 Νοεμβρίου 2017 - 1:26 π.μ.\nΥδροηλεκτρικο λουτρων 400.000€\nΤρακτέρ που κάνει υπέροχη δουλειά με τον καθαρισμό χορτων στους δρόμους\nΠινακίδες στους δρόμους φωτισμενες και μη\nΠαιζοδρομια και πάλι στους δρόμους\nΠεριποίηση παιδικών χαρων στην πλειοψηφία τους\nΒοήθεια οικονομική σε ορισμένες ομάδες της περιοχής μας\nΦρεσκάρισμα όλων των σχολικών κτηρίων μετά από χρόνια\nΑυτός που απαντάει με καληνυχτα χωρίς επιχειρήματα..\nΑνώνυμος 19 Νοεμβρίου 2017 - 10:20 π.μ.\nΜιλάς για τα αυτονόητα και θέλεις και μπράβο?\nΗ λόγω ολων αυτών να κλείνουμε τα μάτια στα υπόλοιπα?\nΗ καθημερινότητα στην Αλμωπία και ειδικά στην Αριδαία δεν επηρεάζεται απο το υδροηλεκτρικό στα λουτρά έτσι?\nΚαι το οτι φωτιστηκαν καποιες πινακίδες που υπήρχαν μάλλον για να μην χάνονται οι τουρίστες η για να βλέπουν τις τρύπες και πέσουν μέσα.\nΤο οτι επιστρέφεις και απαντας δείχνει οτι τραβας μεγαλο ζόρι.\nΖόρι να υπερασπιστείς τον δήμαρχο και την παρέα τού.\nΜια παρέα που τις έκανε δώρο καινούργιο αγροτικό για να κυκλοφοραει με στύλ.\nΜια παρέα που κόβει βόλτες και κανει τον οδηγό με το δημαρχιακό αυτοκίνητο.\nΚαι απαντας με φιεστες?\nΠου είναι η αποκατάσταση των δρόμων απο την δευα που ειδικα στην Άψαλο έβγαλαν 5 - 10 φωτογραφίες σε κεντρικούς δρόμους ενώ σε γειτονιές στο ίδιο χωριό ουτε πατησαν και σε ανάλογο θέμα που εκανα στο Μπίνος νιουζ ουτε καν ανέβασε την ερώτηση σχόλιο μού?\nΟυτε εβρισα ουτε τίποτα ( όπως κάνουν εκεί ) και αφήνει τέτοιου είδους σχόλια.\nΜπορεί να έχουμε αντίθετες απόψεις αλλά το βήμα που μας δίνεται μας αντέχει και μας χωράει.\nΔεν νομιζω να σου έκοψαν κανένα σχόλιο?\nΟ κόσμος πλεον αγανάκτηση και φωνάζει.\nΘα ειδες το χαλί μπροστά στην εθνική τράπεζα.\nΘα διαβασες την ανακοίνωση οτι σύντομα θα μπουν στον πεζόδρομο ( παλιά εμπορική τράπεζα) εν μέσω εορταστικής περιόδου.\nΦαντάζομαι εσένα σου αρέσει αυτή η προοπτική.\nΗ θα αντιταχθείς λέγοντας οτι χωρίς να σπασεις αβγά δεν γίνεται ομελέτα.\nΦυσικά και χωρίς ταλαιπωρία η κάποιες εύλογες ζημιές δεν γίνεται να σκαφτουν όλοι οι δρόμοι.\nΑλλά το κάθε πράμα στον καιρό του.\nΘα μπορούσαν να έχουν τελειώσει το καλοκαίρι μέχρι το φθινόπωρο με το κέντρο.\nΤώρα ξαναπάνε να πάρεις σκονακι που θα γράφει τι υα πεις και ξαναελα\nΑνώνυμος 19 Νοεμβρίου 2017 - 10:51 π.μ.\nΠολύ απλά φίλε με όλο τον σεβασμό τα αυτονόητα που ανέφερες παραπάνω δεν γινοντουσαν και πολύ απλά επειδή κάνει έστω τα αυτονόητα είναι πιο πετυχημένος. .και γω από χωριό είμαι και βλέπω και πίστεψε με δεν έχω κανένα συμφέρον αλλα το καλό είναι αναγκαίο να το αμαγνωριζουμε. .ναι γίναν λαθοι στην αριδαια γίναν καθυστερήσεις αλλά η συνολική εικόνα αυτών των 2 3 χρόνων είναι χαοτικα καλύτερη\nΑς δώσει σημασία στα αυτονόητα κσι την καθημερινότητα.\nΑς αφήσει τα φρου φρου και τα αρώματα.\nΑς ακούσει λιγο και τους απέναντι μήπως κερδίσει κάτι.\nΓιατί απο τον δικο του στάβλο έχει διαρροές\nΑνώνυμος 19 Νοεμβρίου 2017 - 12:38 π.μ.\nΠρέπει να δώσει λύσεις σε πολλά\nθέματα .Στις εκκλησίες να πηγαίνει\nμονο ο Δήμαρχος οι υπόλοιποι όλοι\nδουλειά εξαπλωθητε στα ακριτικά χωριά και εκει Αλμωπία είναι.\nΑνώνυμος 19 Νοεμβρίου 2017 - 2:11 μ.μ.\nΥπομονή 2 χρονια. Ας τολμήσει να κυκλοφορήσει στην Αριδαία μας ξανά. Το τι καρπαζια τον περιμένει. Μου πάει και γυμναστική με ξένο αυτοκίνητο.\nΘα Πρέπει το μοναστήρι του Αρχάγγελου να παρει πρωτοβουλίες\nνα σώσει το χωριό μας τα προβλήματα αυξάνονται η καθημερινότητα μας για απλά πράγματα δυσκόλεψε Πολύ χρειάζονται\nΕργα λίγο σεβασμό από όλους\nστο χωριο μας.


«Ο ΠΑΟΚ με έκανε αυτόν που είμαι» – PAOKVoice\nHome Ποδόσφαιρο Διεθνή «Ο ΠΑΟΚ με έκανε αυτόν που είμαι»\nΙαν 7, 2019 Αινείας Σινοϊμέρις 0\n«Ο ΠΑΟΚ με έκανε αυτόν που είμαι»\nΙαν 7, 2019 Αινείας Σινοϊμέρις\nΓια την μεταγραφή του στην Αλ Ίτιχαντ, και για το ότι χρωστάει στον ΠΑΟΚ πολλά, μίλησε ο Γκάρι Ροντρίγκες σε συνέντευξη που παραχώρησε σε ραδιοφωνικό σταθμό της θεσσαλονίκης.\nΓια τα συναισθήματά του μετά τη μεταγραφή του στην Αλ Ιτιχάντ:\n«Είμαι πολύ χαρούμενος, είναι μια νέα σελίδα στην καριέρα μου. Υπέγραψα χθες και είμαι πολύ χαρούμενος».\nΓια το πώς πήρε την απόφαση να αφήσει την Ευρώπη για τη Σαουδική Αραβία:\n«Η αλήθεια είναι ότι τα έζησα όλα στη Γαλατσαράι. Πήρα το Πρωτάθλημα, έπαιξα στο Τσάμπιονς Λιγκ. Ψαχνόμουν για να πάω σε μια άλλη μεγαλύτερη ευρωπαϊκή ομάδα, έγιναν επαφές, όμως, δεν υπήρξε συμφωνία. Επέλεξα να παω σε μια ιστορική ομάδα της Σαουδικής Αραβίας. Μου έγινε μια καλή πρόταση, μου εγγυώνται τα πάντα για την οικογένειά μου. Υπάρχει εκεί ένας καλός προπονητής, ο Σλάβεν Μπίλιτς και έτσι πήρα την απόφαση να πάω στην Αλ Ιτιχάντ».\nΓια το οικονομικό κέρδος του ΠΑΟΚ από τη μεταγραφή του στην Αλ Ιτιχάντ και τη βοήθεια που ο ίδιος έλαβε από τον Δικέφαλο:\n«Ο ΠΑΟΚ με βοήθησε να αναδειχθώ ευρωπαϊκά, να βελτιωθώ, μου έδωσε τη δυνατότητα να πάω στη Γαλατασαράι και τώρα στην Αλ Ίτιχαντ. Κάναμε μια δίκαιη συμφωνία. Ο ΠΑΟΚ με βοήθησε και εγώ τον βοήθησα φέρνοντάς του χρήματα. Ο ΠΑΟΚ θα είναι πάντα στην καρδιά μου, πάντα θα τον αγαπώ. Ο ΠΑΟΚ με έκανε αυτόν που είμαι και πιστεύω ότι κάναμε μια δίκαιη συμφωνία».\nΓια την πρόταση της Αλ Ιτιχάντ για τον Πρίγιοβιτς:\n«Δεν μπορώ να μιλήσω για το θέμα. Είναι θέμα της ομάδας μου και του παίκτη. Ξέρω ότι τον θέλουν, θα είναι μια δύσκολη στιγμή για τον ΠΑΟΚ αν αποχωριστεί τον καλύτερο παίκτη του, διότι θέλει να πάρει το Πρωτάθλημα. Αυτή είναι όμως η ζωή στο ποδόσφαιρο. Είναι μια προσωπική απόφαση του Πρίγιοβιτς και θα δούμε τι θα συμβεί».\nΓια το μήνυμα που στέλνει στους οπαδούς του ΠΑΟΚ:\n«Οι οπαδοί του ΠΑΟΚ είναι φανταστικοί, είναι πρότυπο οπαδών για όλον τον κόσμο. Με αγαπούσαν πολύ και ξέρω ότι ήμουν ένας από τους αγαπημένους τους παίκτες. Είναι φανταστικοί, αλλά και πολύ συναισθηματικοί. Κάποιοι θύμωσα με τη μεταγραφή μου στη Γαλατασαράι. Υπήρχε ένα 1% που έστελναν μηνύματα πάνω στην οργή τους. Αυτό, όμως, δεν ισχύει για τους πολλούς. Οι περισσότεροι έστειλαν ευχές και μηνύματα αγάπης. Μπορεί κάποια στιγμή να ξανασυναντηθούμε»\nΜίλησε για τον Μπάλιτς ο Τούντορ!\nΚαι πως να το χάσεις ρε Λέστερ…\n«Μάχονται» για Τισουντάλι!\nprevious Φουλάρει για Ίσκο η Γιουβέντους\nnext Μεταγραφή εν όψει για την Ρεάλ


15:16 27 Νοεμβρίου 2020\nΜετά από τέσσερις σερί ήττες και ρεκόρ 2-6, ο Παναθηναϊκός υποδέχεται την Μπάγερν (21:00, Novasports 1HD) και θέλει να αλλάξει το κλίμα που έχουν φέρει τα τελευταία αρνητικά αποτελέσματα στην Euroleague.\nΟ Μάρκους Φόστερ έχει τεθεί νοκ άουτ για τους «πράσινους» λόγω τραυματισμού, ενώ η Μπάγερν, η οποία βρίσκεται στην τρίτη θέση, με ρεκόρ 7-3, μπορεί να προέρχεται από την εντός έδρας ήττα από την Εφές, αλλά έχει ξεκινήσει εξαιρετικά τη σεζόν.\nΣτα άλλα ματς της ημέρας, στην Κωνσταντινούπολη η Φενέρμπαχτσε υποδέχεται τη Βαλένθια, με τους γηπεδούχους να προέρχονται από τρεις σερί ήττες, σε Βαρκελώνη, Βιτόρια και Μαδρίτη. Στη Γαλλία, η Μπαρτσελόνα φιλοξενείται από τη Βιλερμπάν.\nΟι «μπλαουγκράνα» με ρεκόρ 8-1 είναι στην κορυφή της βαθμολογίας, ενώ η Βιλερμπάν έφτασε κοντά στη δεύτερη νίκη της την προηγούμενη αγωνιστική, αλλά έχασε στο τέλος, στο Βερολίνο, από την Άλμπα.


«Ο Πύργος είμαστε εμείς»: Ο Δήμος Πύργου απαξιώνει το έργο του Σχολείου Δεύτερης Ευκαιρίας - ilia24.gr\nΔευτέρα, 25 Μαρτίου 2019 10:04\nΜε υπόμνημα προς τον Δήμο Πύργου εκφράζουν την διαμαρτυρία τους ο σύλλογος των εκπαιδευτών και οι εκπαιδευόμενοι του Σχολείου Δεύτερης Ευκαιρίας Πύργου\nγια την απόφαση του πάρθηκε στο Δημοτικό Συμβούλιο σχετικά με τα μέτρα εκκένωσης σε περίπτωση φυσικής καταστροφής του σχολείου. Όπως υποστηρίζουν η απόφαση αυτή παρεμποδίζει την ομαλή λειτουργία του σχολείου, απαξιώνει το έργο των εκπαιδευομένων του Σ.Δ.Ε. και μειώνει την αποτελεσματικότητα της Εκπαίδευσης Ενηλίκων. Δημιουργεί πρόβλημα στην ασφάλεια και την υλικοτεχνική υποδομή του σχολείου καθώς θα πρέπει να παραμένει ανοιχτό σε ώρες μη λειτουργίας του. Μια απόφαση αχρείαστη διότι το σχολείο λειτουργεί απογευματινές ώρες και το πρόγραμμα του δεν συμπίπτει με τις ωράριο και τα πλάνα διαφυγής μεταξύ των συστεγαζόμενων Σχολείων.\nΔυστυχώς αυτού του τύπου οι αποφάσεις δεν ξενίζουν πια κανέναν. Είναι γνωστή η τακτική της Δημοτικής Αρχής να θεσμοθετεί χωρίς να έχει τις απαραίτητες γνώσεις και χωρίς να ρωτά κανέναν. Μια νοοτροπία που μας πάει πίσω, δημιουργεί προβλήματα και πρέπει γρήγορα να περάσει στο περιθώριο.\nΖητάμε από το Δήμο να αναθεωρήσει την απόφασή του και να βοηθήσει το έργο του Σχολείου Δεύτερης Ευκαιρίας. Να αναδείξει το σημαντικό έργο που γίνεται στο σχολείο και να ενθαρρύνει και άλλους συμπολίτες μας που έχουν εκπαιδευτικές ανάγκες να μη διστάσουν να εγγραφούν στο σχολείο.\nΠύργος είμαστε εμείς\nΠερισσότερα σε αυτή την κατηγορία: « Πύργος: Θύμισε παλιές εποχές η συγκέντρωση του Στάθη Καννή-ΦΩΤΟ Ο Παναγιώτης Νικολούτσος στο πλευρό του Κώστα Νικολούτσου και στη Δημοτική Παράταξη ΜΑΖΙ ΜΠΡΟΣΤΑ »


Γλυκά Νερά: “Φαινόταν τρελά ερωτευμένος! Είχε έρθει μέχρι και στη πρόβα νυφικού” – 12vima\nΓλυκά Νερά: “Φαινόταν τρελά ερωτευμένος! Είχε έρθει μέχρι και στη πρόβα νυφικού”\n5 Ιουλίου 2021 10:46\nΝέες συγκλονιστικές μαρτυρίες για τον Μπάμπη Αναγνωστόπουλο!\nΝέες μαρτυρίες για τον Μπάμπη Αναγνωστόπουλο και την Καρολάιν Κράουτς έρχονται στο φως της δημοσιότητας στον απόηχο του στυγερού εγκλήματος!\nΤην περίοδο 2013-2016 ο Αναγνωστόπουλος είχε ως επαγγελματική έδρα τη Σαντορίνη. Από το νησί των Κυκλάδων, πραγματοποιούσε πτήσεις με ελικόπτερο σε όλη την Ελλάδα. Eνας από τους ανθρώπους που δούλευαν μαζί του εκείνη την περίοδο ήταν ο Γιάννης Χαλβατζής, ιδιοκτήτης εταιρείας αερομεταφορών που συνεργαζόταν με την εταιρεία του Αναγνωστόπουλου.\nΈγκλημα στα Γλυκά Νερά: Ανατροπή στην υπόθεση! Τι ερευνά ο 12ος ανακριτής; Ανατριχιαστική μαρτυρία για τον πιλότο\nΈγκλημα στα Γλυκά Νερά: Δύο μήνες μετά τη μοιραία νύχτα της 11ης Μαΐου, όταν ο πιλότος Μπάμπης Αναγνωστόπουλος σκότωσε τη σύζυγο του, Καρολάιν, μέσα στο σπίτι τους – μια δολοφονία που συγκλόνισε όλη τη χώρα. Ο καθ’ ομολογίαν δολοφόνος μπορεί να έχει προφυλακιστεί αλλά ο φάκελος της υπόθεσης δεν έχει κλείσει.\nΣύμφωνα με την εφημερίδα Real News, ο 12ος ανακριτής ερευνά οικονομικές διαφορές που ενδεχομένως είχαν μεταξύ τους, ο Μπάμπης Αναγνωστόπουλος και η Καρολάιν, μετά και τις τελευταίες αποκαλύψεις ότι η οικογένεια της έβαζε… βαθιά το χέρι στην τσέπη και τους βοηθούσε οικονομικά. Όπως αναφέρει το δημοσίευμα, έχει δοθεί εντολή στην Τράπεζα της Ελλάδος για άρση του απορρήτου των τραπεζικών λογαριασμών και των δύο, προκειμένου να ερευνηθεί ποια ήταν η οικονομική κατάσταση του καθενός και τι συναλλαγές πραγματοποιούσαν.\nΕπιπλέον, θα ερευνηθούν οι λεπτομέρειες της αγοράς του οικοπέδου στο Πικέρμι από τον Μπάμπη Αναγνωστόπουλο, που έγινε 5 ημέρες πριν από τη δολοφονία της Καρολάιν, και μάλιστα με την… ενίσχυση των 20.000 ευρώ που του έδωσε η πεθερά του.\nΈρχονται τοπικά lockdown μέσα στο καλοκαίρι στην Ελλάδα!\nΘεσσαλονίκη: Πυροβολισμοί σε δώμα πολυκατοικίας που έχει τυλιχθεί στις φλόγες


Θερμή υποδοχή Κυριάκου Μητσοτάκη στα Τρίκαλα (βίντεο/φωτό) – PyliNews\nHome Θεσσαλία Θερμή υποδοχή Κυριάκου Μητσοτάκη στα Τρίκαλα (βίντεο/φωτό)\nΚαλαμπάκα και Τρίκαλα επισκέφθηκε ο Πρόεδρος της Νέας Δημοκρατίας Κυριάκος Μητσοτάκης, σήμερα στο πλαίσιο της διήμερης περιοδείας που πραγματοποιεί στις δυο θεσσαλικές πόλεις Λάρισα και Τρίκαλα.\nΗ διήμερη περιοδεία του κ. Μητσοτάκη ξεκίνησε από την Λάρισα, ενώ στον Νομό μας την αρχή έκανε από την Καλαμπάκα, όπου σε γνωστό καφέ της πόλης, μίλησε σε φίλους του κόμματος που κατέκλυσαν από νωρίς τον χώρο του cafe, για να μεταβεί στη συνέχεια στα Τρίκαλα, συνοδευόμενος από στελέχη της τοπικής Ν.Δ.\nΟ Κυριάκος Μητσοτάκης φτάνοντας στην πόλη των Τρικάλων, ξεκίνησε την επίσκεψή του από το Κέντρο Καινοτομίας GiSeMi, ενώ στη συνέχεια μετέβη στο Δημαρχείο της πόλης, όπου ξεναγήθηκε από τον Δήμαρχο κ. Παπαστεργίου στο control room, εξηγώντας του τον επιτελικό του ρόλο.\nΚατόπιν ο κ. Μητσοτάκης περιεδιάβην όλα τα cafe της οδού Ασκληπιού, όπου εγένετο δεκτός με ιδιαίτερη θέρμη από τους θαμώνες, με τους οποίους συνομίλησε, ενώ με χαρακτηριστική υπομονή και καταδεκτικότητα φωτογραφήθηκε μαζί τους.\nΤελευταίος σταθμός της επίσκεψης του Προέδρου στα Τρίκαλα το μικρό καφέ στον χώρο του Μουσείου Τσιτσάνη, όπου εκεί είχε συνάντηση με τον γυναικείο πληθυσμό της γαλάζιας παράταξης.\nΗ διήμερη επίσκεψη του κ. Μητσοτάκη θα κλείσει απόψε το βράδυ στην πόλη της Λάρισας, όπου στις 8 μ.μ., θα μιλήσει στην πλατεία Ταχυδρομείου.


Βομβαρδισμένο τοπίο η Θεσσαλονίκη – Συμπλοκές μεταξύ ΜΑΤ-διαδηλωτών, καταστροφές & συλλήψεις (Εικόνες & Βίντεο) – Politis Online\nΒομβαρδισμένο τοπίο η Θεσσαλονίκη - Συμπλοκές μεταξύ ΜΑΤ-διαδηλωτών, καταστροφές & συλλήψεις (Εικόνες & Βίντεο)\nΑπό Politis Online Δημοσιεύτηκε στις 9 Σεπτεμβρίου 2018\nΠεδίο μάχης έγινε το το κέντρο της Θεσσαλονίκης, το βράδυ του Σαββάτου, όταν ξέσπασαν επεισόδια μεταξύ διαδηλωτών που αντιδρούν στη συμφωνία των Πρεσπών και ανδρών των ΜΑΤ.\nΔιαδηλωτές πέταγαν στους αστυνομικούς πέτρες, κροτίδες, φωτοβολίες και άλλα αντικείμενα, ενώ η αστυνομία για να τους απωθήσει έκανε χρήση χημικών και έριξε χειροβομβίδες κρότου-λάμψης.\nΑπό τις συμπλοκές προκλήθηκαν εκτεταμένες καταστροφές σε καταστήματα και σταθμευμένα αυτοκίνητα ενώ, κάποιοι έβαλαν φωτιές σε κάδους απορριμμάτων. Από τις βίαιες συγκρούσεις δύο άτομα τραυματίστηκαν και ένας άνθρωπος κατέληξε στη θάλασσα.\nΣύμφωνα με αστυνομικές πηγές, προσήχθησαν 28 άτομα, μεταξύ των οποίων και δύο ανήλικα. Από την προανάκριση σχηματίστηκαν δικογραφίες για 7 άτομα, ενώ σε βάρος μιας ανήλικης σχηματίστηκε δικογραφία για κατοχή ναρκωτικών.\nΤέσσερις διμοιρίες των ΜΑΤ βρίσκονταν στη Γ’ Σεπτεμβρίου, και λίγο μετά τις 7, στη συμβολή με την οδό Μανώλη Ανδρόνικου, έξω απ’ το Βελλίδειο συνεδριακό κέντρο, ξέσπασαν επεισόδια.\nΣύμφωνα με πληροφορίες, 50 περίπου άτομα με καλυμμένα τα χαρακτηριστικά τους επιτέθηκαν στις αστυνομικές δυνάμεις που ήταν συγκεντρωμένες.\nΈνταση υπήρξε και νότια πύλη της ΔΕΘ, όπου οι αντεξουσιαστές, που είχαν συγκεντρωθεί νωρίτερα στην Καμάρα και πραγματοποιούσαν πορεία, προσπάθησαν να πλησιάσουν το Βελλίδειο Συνεδριακό Κέντρο.\nΣτη Νέα Παραλία Θεσσαλονίκης, στο ύψος του Βασιλικού Θεάτρου, ομάδες ατόμων εκτόξευσαν πέτρες και άλλα αντικείμενα εναντίον των αστυνομικών, που απάντησαν κάνοντας χρήση χημικών για να τους απομακρύνουν. Από τα επεισόδια προκλήθηκαν υλικές ζημιές σε καταστήματα, όπου σε κάποια από αυτά ομάδα ακροδεξιών επιτέθηκαν σε θαμώνες.\nΕπιθέσεις από διαδηλωτές δέχθηκαν κι δημοσιογράφοι και εικονολήπτες που κάλυπταν τις συγκεντρώσεις.\n"Κύκνειο άσμα" χαρακτηρίζει η ΝΔ την ομιλία Τσίπρα στη ΔΕΘ - "Αμετανόητος και προκλητικός" λέει το ΚΙΝΑΛ\nΟ καλός μαθητής Αλέξης μας μοίρασε τα δωράκια των δανειστών


Ιερά Παράκληση και παρουσίαση βιβλίου στην Καστανέα - ΕΚΚΛΗΣΙΑ ONLINE\nΙερά Παράκληση και παρουσίαση βιβλίου στην Καστανέα\nΠαρασκευή, 16 Αύγουστος 2019 19:49\nΑρχική » ΝΕΑ » Ιερά Παράκληση και παρουσίαση βιβλίου στην Καστανέα\nΟ Σεβασμιώτατος Μητροπολίτης μας κ. Τιμόθεος, την Τρίτη 13 Αυγούστου 2019, χοροστάτησε στις ακολουθίες του Εσπερινού και της Μεγάλης ιεράς Παρακλήσεως προς την Κυρία Θεοτόκο στον Ιερό Ναό Γενεσίου της Θεοτόκου Καστανέας.\nΑκολούθως, πραγματοποιήθηκε η παρουσίαση του βιβλίου «Το ξυλόγλυπτο βυζαντινό τέμπλο του Ιερού Ναού Γεννήσεως της Θεοτόκου στην Καστανιά Αγράφων», το οποίο αποτελεί πνευματικό προϊόν της Δρ. Ιστορίας και Αρχαιολογίας ΑΠΘ κ. Αθηνάς Ζαχαρού – Λουτράρη.\n3 μήνες πριν ΜΗΤΡΟΠΟΛΕΙΣ, ΝΕΑΙΕΡΑ ΠΑΡΑΚΛΗΣΗ\nΕθιμοτυπική επίσκεψη στον Μητροπολίτη Τιμόθεο πραγματοποίησε ο νέος Αστυνομικός ΔιευθυντήςΗ Μεγαλόχαρη πρεσβεύει για να μας ελεεί ο Κύριος\nΜεθέορτος Εσπερινός και Ιερά Παράκληση στην Υπεραγία Θεοτόκο Στο Γάσι Μονοφατσίου\nΣυνεχίζονται οι κατά τόπους ιερές Παρακλήσεις προς τον Δεσπότη Κύριο ημών Ιησού Χριστό για τους υποψηφίους\nΤΩΡΑ : Μεγαλειώδης λιτανεία για τους θαυματουργούς Αγίους Ακινδύνους – Ιερά Παράκληση


Η σημασία της σχέσης πατέρα-παιδιού! - FamilyLife.gr\nΑρχική\tΕίμαι ΜπαμπάςΨυχολογία\tΗ σημασία της σχέσης πατέρα-παιδιού!\nΗ συμβολή της μητέρας στην ανάπτυξη και στην ανατροφή του παιδιού είναι αδιαμφισβήτητη.\nΗ προσκόλληση του παιδιού στη μητέρα είναι ποιοτικά διαφορετική από ότι στον πατέρα (Sandhu, 2014).\nΠιο συγκεκριμένα, η αλληλεπίδραση παιδιού και πατέρα έχει πιο έντονο το στοιχείο της φυσικής δραστηριότητας και του παιχνιδιού.\nΑντίθετα, η αλληλεπίδραση παιδιού και μητέρας βασίζεται πιο πολύ στο συναισθηματικό δέσιμο και στην παροχή φροντίδας και στοργής. Έτσι η ποιοτικά διαφορετική αλληλεπίδραση επηρεάζει με διαφορετικό τρόπο τη συναισθηματική ανάπτυξη του παιδιού (Dumont & Paquette, 2012; Sandhu, 2014).\nΔημιουργείται μία σχέση λοιπόν επανατροφοδοτούμενη, η οποία ενδυναμώνεται σταδιακά όσο ο πατέρας παίζει το ρόλο του συνεργάτη στις εξερευνήσεις του παιδιού.\nΟ πατέρας φαίνεται ακόμη να επηρεάζει και τη συνασθηματική ανάπτυξη του παιδιού με έμμεσο τρόπο μέσα από τη σχέση του με τη μητέρα (Rosenberg & Wilcox, 2006).\nΌταν ο πατέρας είναι υποστηρικτικός και στοργικός με τη μητέρα, τότε και εκείνη νιώθει μεγαλύτερη ασφάλεια και σιγουριά σε ό,τι αφορά στο γονεϊκό της ρόλο (Rosenberg & Wilcox, 2006).\nΑξίζει ακόμη να υπογραμμισθεί ότι η πατρική φιγούρα μπορεί να διαδραματίσει διαμεσολαβητικό ρόλο σε αρνητικές συμπεριφορές της μητέρας απέναντι στο παιδί και να μετριάσει τις συνέπειές τους (Papadaki & Giovazolias, 2013).\nΓια παράδειγμα, η υποστηρικτική στάση του πατέρα έχει τη δυνατότητα να μειώσει τις συνέπειες μιας απορριπτικής στάσης της μητέρας απέναντι στο παιδί (Papadaki & Giovazolias, 2013).


Μητροπολίτης Πειραιώς: «Ο Χριστός δεν μεταδίδει θάνατο.... - PeiraiasNews.gr\n> Μητροπολίτης Πειραιώς: «Ο Χριστός δεν μεταδίδει θάνατο. Μεταδίδει ζωή. Δίνει ζωή».\nO Μητροπολίτης Πειραιώς κ.κ Σεραφείμ σε μια «εφ’ όλης της ύλης» συνέντευξη στην ραδιόφωνο της Πειραϊκής Εκκλησίας\n«Έστω και ένα παιδί να βγει, που έχει μέσα του Χριστό και Ελλάδα, δεν αντιπαραβάλλεται με όλο το σύμπαν», υπογράμμισε με έμφαση ο Σεβασμιώτατος και αναφερόμενος στα Εκπαιδευτήρια της Ιεράς Μητροπόλεως Πειραιώς, συμπλήρωσε πως ο μεγαλύτερος πλούτος μας είναι να βγάζουμε «μια αθάνατη ψυχή γεμάτη με το αντρίκιο ή με το ορθό γυναικείο πνεύμα. Ένα αγόρι που θα έχει πιστότητα στη ζωή ή ένα κορίτσι που θα αγαπά τη ζωή και τον άνθρωπο». «Έχει σκοπό να μορφώσει αθάνατες ψυχές, Ελληνοπρεπώς και Ορθοδόξως», είπε μιλώντας για το έργο των σχολείων μας, τονίζοντας πως «τα παιδιά τα οποία βγαίνουν από εκεί και τα οποία έχουν μέσα τους Ελλάδα και Χριστό, αύριο θα είναι οι πυλώνες της κοινωνίας, τα κύτταρα του Ελληνισμού, του Έθνους μας». «Το παιδί το δικό μας είναι εξοπλισμένο να γνωρίζει, να κάνει κριτική ανάλυση των πραγμάτων, να ξέρει την πίστη του, να ξέρει που βρίσκεται, να έχει πυξίδα στη ζωή του», σημείωσε.\n«Τι είναι για Εσάς το ραδιόφωνο της Πειραϊκής Εκκλησίας;» ρωτήθηκε ο Σεβασμιώτατος, απαντώντας πως «θεωρώ ότι είναι η φωνή του Χριστού στο σύγχρονο κόσμο. Είναι ένας παγκόσμιος Άμβωνας, ο οποίος εξαγγέλλει το λόγο της Χάριτος, το μήνυμα της Αναστάσεως». «Η Εκκλησία έχει σκοπό να μεταποιεί τον άνθρωπο, είναι η χώρα των μεταποιουμένων αμαρτωλών» συμπλήρωσε, υπογραμμίζοντας παράλληλα ότι «η Εκκλησία τεχνουργεί Αγίους. Αυτά είναι τα πρότυπά μας. Δεν θέλουμε εμείς ψευτοπρότυπα χυδαία, που σβήνουν στο χώμα. Θέλουμε τα πρότυπα τα αιώνια και η Εκκλησία τα έχει».\nΠολλά ερωτήματα δέχθηκε ο Σεβασμιώτατος και για το θέμα του εμβολίου κατά του COVID – 19. «Είναι ένα άλλου είδους φάρμακο. Ο εμβολιασμός είναι μία επιτυχία της ανθρώπινης επιστήμης, την οποία ο Θεός την έχει εμπνεύσει. Είναι μία μέθοδος για να αντιμετωπιστεί η οποιαδήποτε πανδημία. Θανατηφόρες ασθένειες του παρελθόντος έχουν εξαλειφθεί μέσω του εμβολιασμού», είπε αρχικά ο Σεβασμιώτατος, τονίζοντας πως «δεν θεωρώ ότι είναι κάτι μεμπτό για την πνευματική μας ζωή και ούτε είναι θέμα πνευματικής ζωής. Ο εμβολιασμός είναι απλώς μια ιατρική πράξη αντιμετωπίσεως ενός επικίνδυνου μικροοργανισμού που ενεργοποιεί το ανθρώπινο αμυντικό σύστημα, το ανοσοποιητικό, για να αντιμετωπίσει με τα δικά του αντισώματα τον ιό, όταν εισέλθει στον οργανισμό, και να τον σκοτώσει».\nΤην πικρία του και την στεναχώρια του εξέφρασε για το κλείσιμο των Ναών, απαντώντας σε σχετικές ερωτήσεις των ακροατών της Πειραϊκής Εκκλησίας. «Ειλικρινώς στενοχωρούμε», είπε χαρακτηριστικά ο Σεβασμιώτατος, υπογραμμίζοντας παράλληλα ότι «τα σεβάσματα της πίστεως όπως είναι τα Ιερά Λείψανα, οι Ιερές Εικόνες, η Χάρις του Μυστηρίου της Θείας Ευχαριστίας, μεταδίδουν μόνο ζωή. Δεν μπορεί ποτέ να προκύψει από εκεί ασθένεια ή θάνατος». Σημειώνοντας ταυτόχρονα ότι «μέσα στο Ναό δεν καταργούνται οι φυσικοί νόμοι», είπε πως «αυτή τη στιγμή το να μένουν κλειστές οι Εκκλησίες και να μην λειτουργούν, έστω και με τα μέτρα πρόνοιας που προβλέπονται σε άλλους χώρους, είναι για εμάς όλους τους Εκκλησιαστικούς ανθρώπους μία πληγή και μία μεγάλη πικρία».\nΌπως ήταν αναμενόμενο, ο Σεβασμιώτατος ρωτήθηκε και για το πολύπλευρο φιλανθρωπικό έργο της Ιεράς Μητροπόλεως Πειραιώς και αναφερόμενος αρχικά στους εκατοντάδες εθελοντές, τόνισε πως «εάν δεν υπήρχαν οι εθελοντές και οι εθελόντριες, το έργο μας δεν θα μπορούσε να συνεχιστεί». «Ό,τι γίνεται, γίνεται από τη Χάρη του Θεού και την έμπνευση την οποία Εκείνος χαρίζει στις ψυχές τις καθαρές των ανθρώπων και των φίλων και αδελφών μας. Οφείλουμε πάρα πολλά σε αυτούς και τους τιμούμε και κάθε εκδήλωση αφιερώνεται πάντα σε αυτούς, γιατί είναι ο μεγαλύτερος πλούτος της Εκκλησίας μας».\n«Το έργο γίνεται γιατί δεν μπορούμε να πούμε ότι αγαπούμε το Θεό, εάν δεν αγαπούμε τον άνθρωπο. Αυτή η πίστη είναι η πίστη της Εκκλησίας. Δεν μπορεί να υπάρξει Εκκλησία η οποία δεν αγαπά και δεν προσφέρει», είπε σε άλλο σημείο ο Σεβασμιώτατος, συμπληρώνοντας πως «δεν μπορεί να υπάρξει αλήθεια στην Χριστιανική μας ταυτότητα και ιδιότητα, εάν παραθεωρούμε το συνάνθρωπο που υποφέρει». «Εάν θέλουμε να δούμε τον Κύριο σωματικά, να τον αγγίξουμε, να τον ψηλαφήσουμε, να αισθανθούμε την σωματική του εγγύτητα, μπορούμε να το κάνουμε απόλυτα εύκολα, αντιμετωπίζοντας με αγάπη και φιλοστοργία τον πάσχοντα συνάνθρωπο».\nΑπαντώντας σε ερωτήσεις που σχετίζονταν με το Γηροκομείο Πειραιώς, Πρόεδρος της εφορείας του οποίου είναι ο Σεβασμιώτατος, υπογράμμισε αρχικά πως «το γηροκομείο είναι μία διακονία αγάπης στη Γ΄ και Δ΄ ηλικία, μια προσφορά κοινωνική, μια δράση υπερκομματική, ανήκει σε όλο τον Πειραϊκό λαό», ενώ ανακοίνωσε με χαρά πως μετά τις απαραίτητες ενέργειες που έγιναν (εμβολιασμός κλπ) οι πύλες του ιδρύματος τις επόμενες ημέρες θα μπορούν να ανοίξουν και να δεχθούν και πάλι τροφίμους. «Δεν είναι αποθήκη ψυχών. Διαφέρει από όλους τους χώρους που έχουν τέτοιες δράσεις. Είναι μία μεγάλη αγκαλιά. Είναι ένα σπίτι. Το σπίτι του Πειραιά για τα παιδιά του Πειραιά», είπε με έμφαση.


ΕΝΤΟΣ ΕΔΡΑΣ: ''Πάνθηρας''\nΣε ένα παιχνίδι που πήγε στο έξτρα πεντάλεπτο της παράτασης από τις δύο εύστοχες βολές του ψύχραιμου όπως αποδείχθηκε Γιαννακίδη στα 9΄΄ με τις οποίες διαμόρφωσε το 77-77 και τον Μπατή να είναι άστοχος σε σουτ υπό πίεση στην εκπνοή.\nΚι όσο για το έξτρα πεντάλεπτο της παράτασης τα μεγάλα καλάθια που σημείωσαν οι Άλεξιτς, Τσιάρας και Άντερσον έδωσαν ουσιαστικά έδειξαν τον δρόμο για την κατάκτηση του ροζ φύλλου αγώνα.\nΣε ένα παιχνίδι όπου ο ΠΑΟΚ αγωνίστηκε για πρώτη φορά χωρίς να έχει στην σύνθεσή του τον Λάζαρο Παπαδόπουλο που στις αρχές της εβδομάδας είχε λύσει το συμβόλαιό του και μετακόμισε στην ρωσική Χίμκι και ήταν φανερό πως η απουσία του ήταν κάτι παραπάνω από φανερή.\nΌπως και το γεγονός ότι η διοίκηση της ΚΑΕ ΠΑΟΚ δεν φρόντισε στις μέρες που ακολούθησαν να καλύψει το κενό του όπως και αυτό του Ντόνι ΜακΓκράθ που το τελευταίο δίμηνο έχει αγωνιστεί μόλις σε ένα παιχνίδι. Στον επαναληπτικό ημιτελικό του Κυπέλλου Ελλάδος κόντρα στον Ολυμπιακό στο ΣΕΦ.\nΗ απουσία ειδικά του Παπαδόπουλου αλλά και του οποιουδήποτε αντικαταστάτη του φάνηκε ειδικότερα στην τελευταία περίοδο και μετά όταν αποβλήθηκε με πέμπτο φάουλ ο Γκετσέφσκι και ακολούθησε ο Ντόζιερ στο έξτρα πεντάλεπτο της παράτασης.\nΩστόσο η ομάδα της Θεσσαλονίκης στο σημερινό παιχνίδι με τον Πανιώνιο εξέτισε την ποινή των τεσσάρων αγωνιστικών κεκλεισμένων των θυρών από τον πρώτο ημιτελικό του Κυπέλλου Ελλάδος με τον Ολυμπιακό στις 29 Δεκεμβρίου και πλέον θα έχει και πάλι τους φιλάθλους της στο πλευρό της.\nΚι όσο για τον Πανιώνιο έδειξε πως είναι μία ομάδα με τα στοιχεία που χαρακτηρίζουνε τις ομάδες του Γιώργου Μπαρτζώκα. Με λογική και υπομονή στο παιχνίδι τους αλλά και επιθετική πολυφωνία αφού η ομάδα της Νέας Σμύρνης είχε τέσσερις παίκτες – Άλεξιτς (22π.), Άντερσον (21π.), Τσιάρας (16π.) και Μπάρλος (11π.) – δείχνοντας πως θα παλέψει για το καλύτερο δυνατό μέχρι το τέλος της χρονιάς.\nΤα δεκάλεπτα: 14-25, 33-37, 55-60, 77-77 (κ.α.), 84-93\nΠΑΟΚ (Μαρκόπουλος): Μάρσαλ 21(2), Αράπης, Αποστολίδης 5(1), Δέδας 5(1), Ντόζιερ 14, Γκρέι 15, Γιαννακίδης 2, Καλλές 4, Γκετσέφσκι 18(4).\nΠανιώνιος (Μπαρτζώκας): Άντερσον 21(4), Άλεξιτς 22(2), Γιαννόπουλος 1, Τσιάρας 16(2), Αθηναίου, Μπατής 5(1), Γιάνκοβιτς 2, Ιωάννου, Σαρικόπουλος, Κοβίλ 9, Παραγιός 5(1), Μπάρλος 11(1).


Επιλογές ενοικίασης αυτοκινήτου στο Πίζα από 20 €/ημέρα\nΣυγκρίνετε τις επιλογές ενοικίασης αυτοκινήτου στο Πίζα\n###Οδηγώντας στην Πίζα Το διεθνές αεροδρόμιο της Πίζα βρίσκεται μόλις ένα χιλιόμετρο από το κέντρο της πόλης.\nΗ εξαιρετική του θέση κοντά στην παράκτια ζώνη το κάνει πολύ δημοφιλές στους ταξιδιώτες μια και η θέα κατά την προσγείωση είναι απλά συναρπαστική.\nΕτοιμαστείτε να απολαύσετε μερικές από τις πιο υπέροχες οδικές εκδρομές που μπορείτε να κάνετε στην Ευρώπη με το αυτοκίνητο. Η τοσκανική γη σας περιμένει για να σας γεμίσει με μοναδικές εμπειρίες. Η ομορφιά της φύσης είναι μοναδική. Αναμφίβολα ένας από τους πιο συναρπαστικούς προορισμούς για να ανακαλύψετε με το αυτοκίνητο. Εδώ η ενοικίαση αυτοκινήτου θεωρείται απλώς απαραίτητη.\nΗ οδήγηση στους ιταλικούς δρόμους είναι απόλαυση. Το οδικό δίκτυο εξαιρετικό και οι συνθήκες άψογες.\nΒγαίνοντας από το αεροδρόμιο έχετε άμεση πρόσβαση στους αυτοκινητοδρόμους Α11 και Α12 προς Φλωρεντια, Λιβόρνο.\nΠρομηθευτείτε ένα καλό και λεπτομερήοδικό χάρτη για την οδήγησή σας και εξερευνήστε την πόλη της Πίζας και την ευρύτερη περιοχή της Τοσκάνης.\nΣτο αεροδρόμιο θα βρείτε διεθνή γραφεία ενοικίασης αυτοκινήτου όπως, μεταξύ άλλων, των εταιριών Hertz, Budget, Avis, Sixt, Europcar κ.α\nΤα γραφεία των εταιριών ενοικίασης αυτοκινήτου στο αεροδρόμιο της Πίζα είναι ανοιχτά κατά τις ώρες των αφίξεων και αναχωρήσεων όλες τις μέρες της εβδομάδας.\nΘα βρείτε μια μεγάλη γκάμα σε μοντέλα οχημάτων για όλη την οικογένεια, καθώς και σπορ, διθέσια, πολυτελή, ακόμα και βαν ειδικού τύπου.\nΠρατήρια καυσίμων θα βρείτε σε όλα τα κομβικά σημεια στους αυτοκινητοδρόμους και συνήθως είναι ανοικτά όλο το 24ωρο. Επιπλέον, στους αυτοκινητοδρόμους πλησίον των πρατηρίων λειτουργούν κι εστιατόρια και μίνι μάρκετ, οπότε δε θα σας λείψει τίποτα αν χρειαστείτε ο,τιδήποτε στο δρόμο.\nΑν, ωστόσο, κινηθείτε μέσα στην πόλη και τις γύρω περιοχές, θα βρείτε πρατήρια καυσίμων κοντά στο αεροδρόμιο.\nΦροντίστε να μην παρκάρετε στο κέντρο της πόλης, γιατί το πάρκινγκ είναι μια πονεμένη ιστορία για τους κατοίκους και τους επισκέπτες της Πίζας, κυρίως στην περιοχή του κέντρου και ειδικά τους θερινούς μήνες.\nΑν ταξιδέψετε τους θερινούς ή ανοικιάτικους μήνες, φροντίστε να κάνετε νωρίς την κράτηση του αυτοκινήτου σας προκειμένου να εξασφαλίσετε την καλύτερη τιμή, αλλά και διαθεσιμότητα, μια και η ενοικίαση αυτοκινήτου είναι αγαπημένο δραστηριότητα των επισκεπτών στην Πίζα.\nΚαλό ταξίδι στην όμορφη Ιταλική πόλη και καλές διαδρομές!


Έξαλλος ο Αντώνης Κανάκης στον αέρα του Ράδιο Αρβύλα – Sierafm.gr -SI.E.RA FM 1053 Σιάτιστα\n«Δεν έχει ακουστεί πιο φασιστική κουβέντα από επίσημα κυβερνητικά χείλη… Απορώ πώς περνάμε κάτι τέτοια πράγματα στα ψιλά».\nΈξαλλος έγινε ο Αντώνης Κανάκης στον αέρα της εκπομπής Ράδιο Αρβύλα. Αιτία ήταν οι «προληπτικές συλλήψεις» πολιτών στα Γιαννιτσά πριν την ομιλία του Φώτη Κουβέλη και της Θεοδώρας Τζάκρη.\n«Θα εκνευριστούμε λίγο τώρα. Έχουμε ζήσει πολλές παρακμές πολιτικές σε αυτή τη χώρα και ως πολίτες και ως άνθρωποι που κάνουμε μια σατιρική εκπομπή. Αυτό που ζούμε πραγματικά τα τελευταία χρόνια δεν το θυμόμαστε. Δεν ξέρω αν ακούσατε για τις προληπτικές συλλήψεις που έχουν συμβεί… Όλα αυτά έγιναν για να προστατεύουν τον Κουβέλη και την Τζάκρη. Η αριστερή κυβέρνηση που θα περπατούσε ελεύθερη στους δρόμους χωρίς την προστασία της αστυνομίας, προχωράει σε προληπτικές συλλήψεις!» είπε αρχικά ο Αντώνης Κανάκης.\nΣτη συνέχεια ο Αντώνης Κανάκης πήρε ξανά το λόγο και είπε: «Οι άνθρωποι είναι για το ψυχιατρείο κανονικά. Δεν έχει ακουστεί πιο φασιστική κουβέντα από επίσημα κυβερνητικά χείλη… Απορώ πώς περνάμε κάτι τέτοια πράγματα στα ψιλά σε αυτή τη χώρα. Πιο φασιστική κουβέντα από επίσημα κυβερνητικά χείλη, δεν έχω ακούσει τα τελευταία χρόνια. Βγήκε η κυρία αυτή να υποστηρίξει ότι είναι λογικό να συλλαμβάνονται άνθρωποι προληπτικά που δεν έχουν κάνει τίποτα για να προστατευτεί ο Κουβέλης και η Τζάκρη. Υπήρχε μια ταινία με τον Τομ Κρουζ που έδειχνε ακριβώς το ίδιο πράγμα, η οποία ήταν επιστημονικής φαντασίας η ταινία, το Minority Report. Και μόνο μια ταινία επιστημονικής φαντασίας μπορεί να κάτσει δίπλα στα μυαλά αυτών των ανθρώπων».\nΟ Αντώνης Κανάκης στη συνέχεια είπε: «Οι άνθρωποι αυτοί μιλάνε για πρόληψη και εφαρμόζουν την πρόληψη στο να συλλαμβάνουν πολίτες που δεν έχουν κάνει τίποτα προληπτικά με την ιδέα ότι θα κάνουν κάτι… Μιλάνε για πρόληψη με αυτό το θράσος την ίδια χρονική στιγμή που έχει βγει αυτό το αδιανόητο πόρισμα για το Μάτι. Που αν υπάρχει μια συνθήκη, όπου η πρόληψη είναι όχι απλά απαραίτητη, είναι υποχρέωση και όταν απουσιάζει είναι εγκληματική παράβαση καθήκοντος όλων αυτών, είναι εκεί. Και για εκεί δεν μιλάνε και δεν λένε τίποτα για πρόληψη και δεν μπορούν να κάνουν αυτά που χρειάζονται ώστε να υπάρχει όντως πρόληψη… Και μιλάνε για την πρόληψη του να συλλαμβάνονται Έλληνες πολίτες χωρίς κανέναν απολύτως λόγο».\nTags: ΚΑΝΑΚΗΣ ΑΝΤΩΝΗΣ


Αφιερωμένο: Νυχτερίδες κι ...αράχνες γλυκιά μου.... «Έχω να κάνω σ3ξ 4 χρόνια» (Video) - Alldaynews.gr\nΕντάξει, πλάκα κάνουμε. Αν και δεν κατάλαβα πού αποσκοπεί αυτή η δήλωση...τέτοια πράγματα καλό είναι να μην συμβαίνουν!\nΣτην κάμερα του «Πρωινού» μίλησε η Σοφία Βόσσου, αποκαλύπτοντας μεταξύ την ηλικία της, τις αισθητικές επεμβάσεις που έχει κάνει αλλά και το χρονικό διάστημα που δεν έχει κάνει σ3ξ.\n«Δεν είμαι ερωτευμένη. Με φλερτάρουν νεότεροι άνδρες, αλλά τι σημαίνει αυτό. Δεν σημαίνει κάτι η ηλικία.\nΕίμαι ένας άνθρωπος που μπορώ να ερωτευτώ και μικρότερό μου και μεγαλύτερο. Δεν έχω ταμπέλες στη ζωή μου. Τώρα είναι το μεγαλύτερο διάστημα που έχω βρεθεί μόνη μου. Είναι τέσσερα χρόνια.\nΈχω ανάγκες σαν γυναίκα. Δεν είναι η ώρα να τις καλύψω. Δες τις καλύπτω γιατί δεν μπορώ αυτό το sex partner. Με ενοχλεί πάρα πολύ.\nΔεν κάνω σεξ τέσσερα χρόνια, τέσσερα χρόνια καλόγρια. Θα κάνω όταν έρθει η ώρα, όταν γεμίσει η ψυχή μου. Αυτό το πράγμα το δοκίμασα, αλλά δεν μου βγήκε, ένιωσα άσχημα.\nΠαντρεύτηκα λόγω της μάνας μου που ήταν αυστηρή.\nΔεν ήθελα γάμο ποτέ. Δεν είμαι του σπιτιού» και δεν δίστασε να αναφέρει:\n«Η εικόνα μου αλλάζει με το χρόνο γι’ αυτό και υπάρχουν οι γιατροί, αλλά όχι να πάω στο γιατρό και να γίνω σα ροφός… μόνο μποτοξάκι κάνω…» είπε μεταξύ άλλων.


Αποπληρωμή δανείων σε 25 χρόνια - TheNewspaper.gr\n-119 min. ago-Ποτέ δεν είχαμε τόσο μακρά περίοδο διαρκούς έντασης με την Τουρκία\n-117 min. ago-Στο Γυμνάσιο – Λ.Τ. Βερδικούσιας ο Δήμαρχος Ελασσόνας\n-115 min. ago-Σταδιακή υποχώρηση της ...κορωνο-πίεσης στο Νοσοκομείο Βόλου\n-115 min. ago-Ανησυχητικά τα ευρήματα στα λύματα για το ιικό φορτίο στη Θεσσαλονίκη\n-114 min. ago-"Απαράδεκτο" το μπλόκο στα κεφάλαια ανάκαμψης της ΕΕ\n-101 min. ago-Διαιρεμένη η Ευρώπη για τις κυρώσεις στην Τουρκία\n-98 min. ago-Συνεχίζονται οι αυστηροί έλεγχοι παντού στη Θεσσαλία για τον περιορισμό της διασποράς του κορωνοιού\n-97 min. ago-Ναρκωτικά και αυτοσχέδιο μαχαίρι εντοπίστηκαν σε έρευνα στις φυλακές Κορυδαλλού\n-95 min. ago-Παρατείνεται το νησιωτικό ΦΠΑ έως 30 Ιουνίου σε πέντε νησιά\n-87 min. ago-Παραμένει στη Ζαγορά το υποκατάστημα της τράπεζας Πειραιώς\nΑποπληρωμή δανείων σε 25 χρόνια\nΤο βράδυ της Τρίτης κατατέθηκε τελικά ο νέος νόμος που θα διαδεχθεί τον ν. Κατσέλη και αφορά στην προστασία της α’ κατοικίας και τα κόκκινα, μη εξυπηρετούμενα δάνεια. Προηγήθηκε πολύωρη τηλεδιάσκεψη ανάμεσα σε εκπροσώπους της κυβέρνησης και των ευρωπαϊκών θεσμών.\nΌπως καταδεικνύεται από τις σχετικές διατάξεις, τα κριτήρια υπαγωγής στον νέο νόμο είναι τρία και συγκεκριμένα:\nΠροβλέπεται ότι η αξία της προστατευόμενης κύριας κατοικίας, κατά τον χρόνο υποβολής της αίτησης, δεν θα υπερβαίνει τα 175.000 ευρώ, αν στις οφειλές περιλαμβάνονται επιχειρηματικά δάνεια, και τα 250.000 ευρώ σε κάθε άλλη περίπτωση. Θα καλύπτεται επίσης πρόσθετη ακίνητη περιουσία έως και 80.000 ευρώ, στην οποία θα συμπεριλαμβάνονται και τα μεταφορικά μέσα του νοικοκυριού.\nΤο μονοπρόσωπο νοικοκυριό θα πρέπει να έχει εισόδημα έως 12.500 ευρώ και προβλέπεται προσαύξηση 8.500 για την ή τον σύζυγο και 5.000 για κάθε προστατευόμενο μέλος. Ανώτατο πλαφόν είναι τα 36.000 ευρώ.\nΤο όριο καταθέσεων για να μπορεί να υπαχθεί στον νέο νόμο περιορίστηκε τελικά στα 15.000 ευρώ.\nΤο βράδυ της Τρίτης κατατέθηκε τελικά ο νέος νόμος που θα διαδεχθεί τον ν. Κατσέλη και αφορά στην προστασία της α’ κατοικίας και τα κόκκινα, μη εξυπηρετούμενα δάνεια– Για πρώτη φορά στο νέο πλαίσιο εντάσσονται επιχειρηματικά δάνεια που έχουν υποθήκη την πρώτη κατοικία του οφειλέτη.\n– Οι υπαγόμενοι στο νέο πλαίσιο θα πληρώνουν το 120% της εμπορικής αξίας της προστατευόμενης κατοικίας, με διάρκεια 25 ετών – επιτόκιο euribor τριμήνου +2%.\n– Αν δεν επιτευχθεί συναινετική ρύθμιση, τότε ο οφειλέτης δικαιούται να ζητήσει τη ρύθμιση των οφειλών του με απόφαση δικαστηρίου.\n– Η αντικειμενική αξία της κύριας κατοικίας προβλέπεται ότι δεν πρέπει να υπερβαίνει τα 175.000 ευρώ, αν στις οφειλές που ρυθμίζονται περιλαμβάνονται επιχειρηματικά δάνεια, και σε κάθε άλλη περίπτωση (στεγαστικά, επισκευαστικά ή καταναλωτικά δάνεια, πιστωτικές κάρτες, όλα με υποθήκη ή προσημείωση υποθήκης στην κύρια κατοικία) τα 250.000 ευρώ.\n– Ο οφειλέτης θα πρέπει να διαθέτει λοιπή οικογενειακή περιουσία έως 80.000,00 και επιπλέον καταθέσεις έως 15.000 ευρώ.\n– Σε κάθε περίπτωση το ύψος των ληξιπρόθεσμων οφειλών δεν θα πρέπει να είναι ανώτερο από 130.000 ευρώ ανά πιστωτή.\nΌπως υπογραμμίζεται στην αιτιολογική έκθεση: «Μολονότι τα τελευταία έτη έχει σημειωθεί αρκετά ικανοποιητική πρόοδος στο θέμα της μείωσης των μη εξυπηρετούμενων δανείων, τα δάνεια με υποθήκη ή προσημείωση στην κύρια κατοικία του οφειλέτη αποτελούν μία κατηγορία δανείων που, όταν είναι μη εξυπηρετούμενα, αντιμετωπίζουν πρόσθετες δυσχέρειες στη διαχείρισή τους. Αφενός ο εξωδικαστικός μηχανισμός δεν προσφέρεται για τη ρύθμιση των στεγαστικών δανείων των φυσικών προσώπων με εμπορική ιδιότητα, λόγω οργανωτικών δυσχερειών που αντιμετωπίζουν τα πιστωτικά ιδρύματα στην ενιαία ρύθμιση στεγαστικών και επιχειρηματικών δανείων. Αφετέρου ο ν. 3869/2010 στερείται αυτοματισμών, με αποτέλεσμα η ρύθμιση των μη εξυπηρετούμενων δανείων μέσω αυτού του νόμου να παρουσιάζει ακόμα καθυστερήσεις, παρά την πρόοδο που σημειώθηκε στον τομέα της επιτάχυνσης της διαδικασίας. Τα προβλήματα αυτά φιλοδοξούν να αντιμετωπίσουν οι προτεινόμενες ρυθμίσεις, οι οποίες εισάγουν κοινό πλαίσιο τόσο για τα στεγαστικά όσο και για τα επιχειρηματικά δάνεια, με αυτοματισμούς που θα επιταχύνουν τη διαδικασία και με συνεισφορά του Δημοσίου στη ρύθμιση».\nΑναλυτικότερα, όπως αναφέρεται στην τροπολογία:\n– Το σύνολο του ανεξόφλητου κεφαλαίου, στο οποίο συνυπολογίζονται λογιστικοποιημένοι τόκοι και, αν υπάρχουν, έξοδα εκτέλεσης κατά την ημερομηνία υποβολής της αίτησης δεν υπερβαίνει τα 130.000 ευρώ ανά πιστωτή. Αν η οφειλή έχει συνομολογηθεί σε άλλο, πλην ευρώ, νόμισμα, τότε για τον καθορισμό του μέγιστου ορίου των 130.000 ευρώ λαμβάνεται υπ’ όψιν η ισοτιμία αλλοδαπού νομίσματος και ευρώ κατά τον χρόνο υποβολής της αίτησης.\n– Το ποσό καταβάλλεται σε χρονικό διάστημα 25 ετών, το οποίο όμως δεν πρέπει να υπερβαίνει το 80ό έτος της ηλικίας του αιτούντος, εκτός εάν συμβληθεί εγγυητής, αποδοχής των πιστωτών, ευθυνόμενος ως αυτοφειλέτης.\n– Αν ρυθμίζονται περισσότεροι από ένας πιστωτές, τότε η μηνιαία δόση που προκύπτει επιμερίζεται μεταξύ των ρυθμιζόμενων πιστωτών, ανάλογα με το ποσοστό συμμετοχής τους σε πλειστηρίασμα που θα προέκυπτε, αν η κύρια κατοικία πλειστηριαζόταν χωρίς έξοδα εκτέλεσης και χωρίς κατάταξη λοιπών πιστωτών, που δεν αναφέρονται στην αίτηση.\nΠατήστε εδώ για να δείτε τις διαδικασίες αίτησης και άλλες πληροφορίες για τον νέο νόμο\nΠατήστε εδώ για να διαβάσετε τον νόμo\nΗ πολιτική των ΣΥΡΙΖΑΝΕΛ είναι εισιτήριο σε ένα νέο αδιέξοδο\n«Το ΚΚΕ δεν θα συναινέσει σε οποιαδήποτε προσπάθεια αλλαγής του εκλογικού νόμου σε πιο πλειοψηφικό»\nΤροχαίο ατύχημα με τραυματία έναν δικυκλιστή στη Νεάπολη\nΟι οκτώ άξονες στήριξης της οικονομίας


Αρχιεπίσκοπος Κωνσταντίας (Σαλαμίνος) κατά το πρώτο μισό του 6ου μ.Χ. αιώνα. Είναι ο υπ' αριθμόν 12 στον κατάλογο των Ορθοδόξων αρχιεπισκόπων Κύπρου της Μεγάλης Κυπριακής Εγκυκλοπαίδειας. Λογίζεται μεταξύ των αρχιεπισκόπων Κύπρου, επειδή οι επίσκοποι Κωνσταντίας ήσαν ιεραρχικά οι πρώτοι μεταξύ των πολλών επισκόπων της Κύπρου κατά τα Πρωτοχριστιανικά χρόνια. Ωστόσο σε επιγραφή που βρέθηκε κοντά στο μοναστήρι του Αποστόλου Βαρνάβα (περιοχή Κωνσταντίας), ο Φιλόξενος μνημονεύεται σαφώς ως ἁγιώτατος καί μακαριώτατος ἀρχιεπίσκοπος. Πρόκειται για την αρχαιότερη γνωστή, ως σήμερα, μνεία του τίτλου του αρχιεπισκόπου στην Κύπρο. Ο τίτλος φαίνεται ότι είχε αρχίσει να χρησιμοποιείται από τότε, με πρώτο κάτοχό του (ή ένα από τους πρώτους) τον Φιλόξενο.\nΌπως μαρτυρείται στην επιγραφή, ο αρχιεπίσκοπος Φιλόξενος είχε εργαστεί για την οικοδόμηση διαφόρων έργων κοινής ωφελείας στην Κύπρο. Η πρωταγωνιστική ανάμειξή του στην κατασκευή τέτοιων έργων (όπως και παρόμοια δραστηριότητα άλλων αρχιεπισκόπων των Πρωτοχριστιανικών χρόνων), φανερώνει ότι η Εκκλησία της Κύπρου ήταν, τότε, ως ένα βαθμό περιβεβλημένη και με διάφορες κοσμικές εξουσίες.\nΟ Φιλόξενος δεν ήταν Κύπριος. Είχε διατελέσει πιο πριν επίσκοπος Δολίχης (στη Συρία), οπαδός της αιρέσεως του Μονοφυσιτισμού. Αργότερα, σε σύνοδο στην Κωνσταντινούπολη, όπου παρευρέθηκε, «προσηλυτίστηκε» στην Ορθοδοξία, μαζί με άλλους Μονοφυσίτες ιεράρχες. Ως «αμοιβή» για την εγκατάλειψη του Μονοφυσιτισμού, ο Φιλόξενος φαίνεται ότι είχε πάρει την έδρα της Κωνσταντίας στην Κύπρο, την οποία κατείχε περί το 533. Ἰσως μπορούμε να υποθέσουμε ότι κι ο τίτλος του αρχιεπισκόπου, αντί επισκόπου, αποτελούσε μέρος της «αμοιβής» του.\nΣτη σύνοδο του 536 μ.Χ., η οποία και καταδίκασε τον Μονοφυσιτισμό, μετείχε ένας μόνο Κύπριος ιεράρχης, ο Αμαθούντος Διονύσιος. Κι αυτό σ' αντίθεση προς άλλες συνόδους, στις οποίες η Εκκλησία της Κύπρου μετείχε με πολυμελείς αντιπροσωπείες. Τούτο οδηγεί στην υπόθεση ότι στην Κύπρο τότε υπήρχε μια ροπή προς τον Μονοφυσιτισμό, ίσως εξαιτίας του αρχιεπισκόπου Φιλοξένου, όπως και της επιρροής του Μονοφυσίτη επισκόπου Εδέσσης (Συρίας) και ιδρυτή της Ιακωβιτικής Εκκλησίας Ιακώβου Βαραδαίου*.


Νέα Κυκλοφορία / Το Στέμμα του Όγκμορ από τον Δημήτρη Λαγό!\nPublished by enatidiastasi on Νοέμβριος 6, 2018\nΣχέδιο-Σενάριο: Δημήτρης Λαγός\nΣτις απαρχές του Χρόνου, την εποχή όπου η μαγεία δεν ξεχώριζε από την επιστήμη και το υπερφυσικό συμβάδιζε με το πραγματικό, μοναχικοί πολεμιστές και βάρβαρες πολεμίστριες διέσχιζαν μια γη που έκρυβε μυριάδες θησαυρούς και ακόμη περισσότερους κινδύνους.\nΗ Λάνα, μια βάρβαρη πολεμίστρια εμπνευσμένη από τη λογοτεχνική παράδοση του Ρόμπερτ Ε. Χάουαρντ και τις κόμικς αφηγήσεις των περιοδικών fantasy της δεκαετίας του 1970, περιπλανιέται στον αχανή κόσμο της Εποχής του Ατσαλιού, αναζητώντας πλούτη και δόξα.\nΟ Δημήτρης Λαγός αφηγείται ιστορίες της Λάνα εδώ και είκοσι χρόνια. Το ΣΤΕΜΜΑ ΤΟΥ ΟΓΚΜΟΡ αποτελεί το νέο κεφάλαιο σε αυτό το καλλιτεχνικό ταξίδι που αποτυπώνει, για μια ακόμη φορά, το μεράκι και το πάθος του δημιουργού της για τις ιστορίες ξίφους και μαγείας.\nΗ Ένατη Διάσταση παρουσιάζει μια έκδοση σε format περιοδικού που αναπαράγει την pulp fiction αισθητική περασμένων δεκαετιών, αποδίδοντας, με τη σειρά της, έναν άτυπο φόρο τιμής στα «βάρβαρα» κόμικς που αγαπήσαμε.\nΔιαστάσεις: 27 x 20\nΤιμή: 4,99 ευρώ


Εγκρίθηκε η πληρωμή €60 εκατ. σε 270.000 δικαιούχους του ΚΕΑ - Ειδήσεις - νέα - Το Βήμα Online\nΕγκρίθηκε η πληρωμή €60 εκατ. σε 270.000 δικαιούχους του ΚΕΑ\nΗ έγκριση της μεταφοράς πίστωσης συνολικού ποσού 60.479.676,89 ευρώ για την πληρωμή μηνός Νοεμβρίου σε 270.325 δικαιούχους του προγράμματος «Κοινωνικό Εισόδημα Αλληλεγγύης» (ΚΕΑ), ανακοινώθηκε την Παρασκευή.\n17 Νοεμβρίου 2017, 13:21 Ενημερώθηκε: 17 Νοεμβρίου 2017, 13:21\nΗ σχετική απόφαση της υπουργού Εργασίας Έφης Αχτσιόγλου, δημοσιεύθηκε στη «Διαύγεια».\nΥπενθυμίζεται ότι την Δευτέρα 13/11/2017 τέθηκαν σε αναστολή περίπου 13.000 εγκεκριμένες αιτήσεις του προγράμματος «Κοινωνικό Εισόδημα Αλληλεγγύης» (ΚΕΑ), διότι, όπως ανέφερε το υπουργείο Εργασίας, Κοινωνικής Ασφάλισης και Κοινωνικής Αλληλεγγύης, μετά από τη διεξαγωγή των μηνιαίων διασταυρώσεων, όπως κάθε φορά, διαπιστώθηκε ότι οι συγκεκριμένες αιτήσεις δεν είχαν τροποποιηθεί ακόμη, ώστε να αποτυπώνεται η τρέχουσα κατάσταση των νοικοκυριών.


Με πολύ χαμηλές ταχύτητες προχωρά η υποβολή των φορολογικών δηλώσεων - neafarsala.gr\nΜε πολύ χαμηλές ταχύτητες προχωρά η υποβολή των φορολογικών δηλώσεων\nΔευτέρα, 09 Μαϊος 2022 11:44\nΜε πολύ χαμηλές ταχύτητες εξελίσσεται η υποβολή των φετινών φορολογικών δηλώσεων.\nΣχεδόν 40 ημέρες μετά το άνοιγμα της πλατφόρμας από την Ανεξάρτητη Αρχή Δημοσίων Εσόδων (ΑΑΔΕ) έχουν υποβληθεί μόνο 777.014 δηλώσεις σε σύνολο περίπου 6,5 εκατομμυρίων που υπολογίζεται ότι θα υποβληθούν εφέτος.\nΟι φορολογούμενοι δεν βιάζονται να πατήσουν το κουμπί υποβολής της δήλωσής τους. Από τις δηλώσεις που έχουν υποβληθεί μέχρι σήμερα προκύπτει ότι ένας στους πέντε φορολογουμένους πληρώνει έξτρα φόρο για τα εισοδήματα του 2021, έξι στους δέκα έχουν μηδενικό εκκαθαριστικό, ενώ σχεδόν ένας στους έξι λαμβάνει επιστροφή φόρου.\nΕφέτος η Ανεξάρτητη Αρχή Δημοσίων Εσόδων εισήγαγε τέσσερις καινοτομίες με σκοπό να διευκολύνει ακόμα περισσότερο τους πολίτες στην υποβολή των δηλώσεων.\nΟι φορολογούμενοι οφείλουν να επικαιροποιήσουν τα στοιχεία επικοινωνίας τους στην ΑΑΔΕ πριν την υποβολή της δήλωσης.\nΣε όσες περιπτώσεις δεν έχει ήδη γίνει επικαιροποίηση μέχρι την 1η/9/2021, παρέχεται η δυνατότητα αυτή και κατά την υποβολή της δήλωσης φορολογίας εισοδήματος μέσω συνδέσμου που οδηγεί στο Μητρώο και Επικοινωνία της ψηφιακής πύλης myAADE.\nΓια πρώτη φορά συμπληρώνονται σε διακριτούς κωδικούς τόσο τα κοινά τέκνα όσο και τα τέκνα κάθε συζύγου ή μέλους συμφώνου συμβίωσης που δεν έχουν αποκτηθεί από κοινού (μη κοινά τέκνα).\nΣτην τελευταία αυτή περίπτωση και όταν οι γονείς δεν υποβάλλουν από κοινού δήλωση, συμπληρώνεται και ο ΑΦΜ του άλλου γονέα. Επίσης, εκτός από τον ΑΜΚΑ, συμπληρώνεται υποχρεωτικά και ο ΑΦΜ των τέκνων, εφόσον έχει αποκτηθεί.\nΔιευκολύνεται άμεσα η επιδότηση των λογαριασμών ηλεκτρικού ρεύματος των μισθωμένων φοιτητικών κατοικιών.\nΣτο πλαίσιο αυτό, δημιουργήθηκαν νέα πεδία στις φετινές δηλώσεις φορολογίας εισοδήματος, στα οποία συμπληρώνεται ο αριθμός παροχής ρεύματος της μισθωμένης κατοικίας φοιτητή, ο οποίος δεν υποβάλλει φορολογική δήλωση, αλλά συμπεριλαμβάνεται ως εξαρτώμενο μέλος στη δήλωση των γονέων του.


Ένα παράξενο φαινόμενο στο τέμενος Βαγιαζήτ στο Διδυμότειχο!! (ΒΙΝΤΕΟ) ~ NEA ΤΟΥ ΕΒΡΟΥ\nHome » ΕΒΡΟΣ , ΕΠΙΚΑΙΡΟΤΗΤΑ , featured » Ένα παράξενο φαινόμενο στο τέμενος Βαγιαζήτ στο Διδυμότειχο!! (ΒΙΝΤΕΟ)\nΈνα παράξενο φαινόμενο στο τέμενος Βαγιαζήτ στο Διδυμότειχο!! (ΒΙΝΤΕΟ)\nBy ΤΑ ΝΕΑ ΤΟΥ ΕΒΡΟΥΙουνίου 21, 2016 Δεν υπάρχουν σχόλια:\nΈνα παράξενο φαινόμενο καταγράφεται την ημέρα του θερινού ηλιοστασίου στο τέμενος Βαγιαζήτ στο Διδυμότειχο.\nΣτο τέμενος, το οποίο είναι πολιτιστικό μνημείο, γίνονται το τελευταίους μήνες εργασίες αναστήλωσης.


Off White: καφέ προς μελέτη. – Decofairy\nΕίναι κάποιες βόλτες λοιπόν, που σου δίνουν περισσότερα από τα αναμενόμενα. Μια τέτοια βόλτα έκανα και την περασμένη εβδομάδα με μια καλή μου φίλη ( και τη Φεγγαρένια μαζί, φυσικά). Ο περίπατος στο Μοναστηράκι, μας έβγαλε στην οδό Αιόλου 10Α, όπου βρίσκεται το “off white”. Την ώρα που πήγαμε δεν ήταν crowdy και τόσο η πρώτη εικόνα όσο και η μουσική, μας τράβηξαν να καθίσουμε. Όσο περνούσε η ώρα, τόσο ένιωθα πως πρέπει να το μοιραστώ μαζί σου.\nΠριν φύγουμε λοιπόν, πήρα τη φωτογραφική της φίλης μου (τη θέση της δικής μου στην τσάντα μου, έχουν πλέον καταλάβει οι πάνες, τα μωρομάντηλα και κάποιο παιχνίδι της μικρής ;)) και προσπάθησα να αποτυπώσω όσα με εντυπωσίασαν.\nΤο “off white”, είναι ένα να καφέ μπαρ από αυτά που είναι γεμάτα διακοσμητικά στοιχεία τόσο διαφορετικά μα και τόσο όμορφα δεμένα μεταξύ τους. Ένα μαγαζί από αυτά που ρουφάς κάθε στοιχείο, κάθε γωνία, γεμίζεις εικόνες που θες να θυμάσαι, που σε εμπνέουν και που σε κάνουν να χάνεσαι την ώρα της συζήτησης, να ταξιδεύεις… Όχι τόσο σε άλλους τόπους αλλά κυρίως σε άλλες εποχές. Με τα ποδήλατα να στηρίζουν τους πάγκους, τα ψηφιδωτά στο δάπεδο, την ιδιαίτερη βιβλιοθήκη με τα λογής λογής χέρια και στο βάθος μια εναέρια βιτρίνα να προβάλλει τους τοίχους του χθες.\nΚι εκει που πιστεύεις πως με ιδιαίτερη προσοχή έχεις “χτενισει” με το βλέμμα σου κάθε διακοσμητική λεπτομέρεια, η σκάλα σε οδηγεί στο υπόγειο. Εκει, ένας άλλος χώρος ανοίγεται μπροστά σου. Μια γκαλερί, με τον σωστό φωτισμό που αναδεικνύει τα εκθέματα, δίνει αυτομάτως τον τίτλο “πολυχώρος” στο off white. Και ξεκινάς πάλι να παρατηρείς…\n17 thoughts on “Off White: καφέ προς μελέτη.”\n27/03/2014 at 09:09\n!!!! Απίστευτος χώρος…δεν το πιστεύω, μ αρέσει πάρα πολύ, το στήσιμο, τα αντικείμενα που έχουν χρησιμοποιηθεί, ο τρόπος που έχουν χρησιμοποιηθεί, βλέπε ποδήλατο – πάσο και φυσικά το κτίριο που απ ότι φαίνεται κάποια παλιά αποθήκη είναι. Θα το ψάξω να πάω να το δω κι από κοντά. Thanks Annastella for sharing 🙂 Φιλιά!\n27/03/2014 at 10:10\nΝα πας Χριστίνα μου! Παίζει και τέλεια μουσική. Χθες ξαναπέρασα, αλλά ήταν αρκετά νωρίς κι ήταν ακόμη κλειστό.\n27/03/2014 at 10:28\nΕίναι τόσο ο χώρος όσο και το σημείο του πολύ ιδιαίτερο αλλά και ο κόσμος που μαζεύει.. νομίζω. Δουλεύω κοντά και πετάγομαι στην ευρύτερη γειτονιά όποτε μπορέσω. Μπράβο που το φωτογράφισες να μας το δείξεις (δεν ήξερα ότι επιτρέπεται, εγώ κολλάω, χιχι..). Καλημέρα!!!\nΚι εγώ κολλάω γενικά, αλλά ρώτησα την ιδιοκτήτρια και δέχθηκε με χαρά 🙂 Καλημερούδια!\nΠολύ ιδιαίτερος χώρος και μία αδυναμία στους πετρόκτιστους τοίχους την έχομεν! Την καλημέρα μου 🙂\n27/03/2014 at 11:19\nΚαλημέρα Δήμητρα 🙂 Κι εγω τους εχω, πόσο μάλλον όταν έχουν συνδυαστεί και σωστα! 😉\n27/03/2014 at 11:05\nΠωπω, πραγματικά προς μελέτη. Πολύ καλή δουλειά έχω να πω και μου άρεσε ιδιαίτερα ο συνδυασμός καφέ και γκαλερί. Έτσι για να “αναβαθμιζόμαστε”.Καλημέρα!\n27/03/2014 at 11:21\nΣτα καλύτερα θα σε πάω όταν κατέβεις Αθήνα 🙂\nΑχ, με ξεσηκώνεις..χαχα!Φιλιά!\n27/03/2014 at 11:30\nΕχουν κανει εξαιρετικη δουλεια που φαινεται στην καθε λεπτομερεια. Πραγματικα πολυ ιδιαιτερος χωρος. Μου αρεσαν πολυ τα παραθυρα βιτρινα που φαινεται ο πετροκτιστος τοιχος. Καλημερα!\n27/03/2014 at 11:38\nΑπό τα καλύτερα σημεία του! Καλημέρα!\n27/03/2014 at 11:34\nΠολύ ξεχωριστός και ιδιαίτερος χώρος! Ήδη το σημείωσα για να το επισκεφτώ… Thanks Annastella!\n27/03/2014 at 11:37\nΡαντεβού εκεί για αυτό που λέγαμε λοιπόν 😉\nΤι ομορφος χωρος!!!θα το επισκευτω στην επομενη καθοδο προς Αθηνας! Αν ειναι και κοντα στα υφασματαδικα το καλυτερο μου!!\n28/03/2014 at 10:11\nΕ, δεν είναι και μακρυα. 😉 Καλημερούδια!\n06/04/2014 at 09:06\nτα λευκα ποτιστηρια με την λεβαντα μου εκλεψαν την καρδια…\n06/04/2014 at 09:41\nΑχ, κι εμένα! 🙂


Η μικρή Αλίσια έγινε καλά και έρχεται με την ιστορία της να μας θυμίσει για μια ακόμα φορά πως υπάρχει καλοσύνη και αγάπη γύρω μας............αρκεί να το πιστέψουμε!\nΗ μικρή μας ηρωίδα λοιπόν τριγύριζε για καιρό στους δρόμους μόνη, πεινασμένη και ταλαιπωρημένη από την ασθένεια που την βασάνιζε, χωρίς να ξέρει τι να κάνει και που να πάει για ζητήσει βοήθεια! Η βοήθεια όμως ήρθε γιατί ......το σύμπαν και ακούει.........και βλέπει!!!\nΈτσι κι εκείνο το πρωί, έτυχαν όλες οι......."συμπτώσεις" που έφεραν τη μικρή Αλίσια σε μια ζεστή αγκαλιά που της έσωσε τη ζωή!\nΗ κυρία Φωτεινή "έτυχε" να περνάει με το αυτοκίνητό της κοντά στο αλιευτικό καταφύγιο Λεχαινών, όταν ξαφνικά πετάχτηκε μπροστά στις ρόδες η μικρή Αλίσια σε πραγματικά άθλια κατάσταση! Βρώμικη, αδύνατη και με έναν ματωμένο "όγκο" να προβάλει από το πίσω μέρος του σώματός της. Η κυρία Φωτεινή σταμάτησε, πήρε τη μικρή και την μετέφερε άμεσα σε κτηνιατρείο της περιοχής όπου και της δόθηκαν οι πρώτες βοήθειες.\nΗ αρχική εκτίμηση ήταν πως το ζώο είχε υποστεί πρόπτωση μήτρας και γι'αυτό υποβλήθηκε άμεσα και επιτυχώς σε χειρουργείο ωοθηκυστερεκτομής (στείρωσης). Η μικρή ανάρρωσε από το χειρουργείο σύντομα και ο "όγκος" φάνηκε να υποχωρεί τις πρώτες ημέρες μετά το χειρουργείο. Η κυρία Φωτεινή κράτησε την Αλίσια στο σπίτι της και ανέλαβε τη φροντίδα της για το επόμενο χρονικό διάστημα.\nΑρκετό καιρό μετά όμως, η μικρή εμφάνισε πάλι ένα μικρό "όγκο" που προέβαλε από το αιδοίο της . Ο όγκος αυτός εμφανιζόταν και εξαφανιζόταν κατά περιόδους ώσπου σιγά σιγά άρχισε να μεγαλώνει και να προβάλλει μόνιμα από το αιδοίο του ζώου. Η μικρή έγλειφε την περιοχή ασταμάτητα και ο όγκος αυτός μάτωνε και φαινόταν ιδιαίτερα επώδυνος.\nΠΑΤΗΣΤΕ ΓΙΑ ΝΑ ΔΕΙΤΕ ΤΗ ΦΩΤΟΓΡΑΦΙΑ-ΜΗΝ ΑΦΗΝΕΤΕ ΠΑΙΔΙΑ ΝΑ ΔΟΥΝ ΤΗ ΦΩΤΟΓΡΑΦΙΑ ΧΩΡΙΣ ΕΠΙΤΗΡΗΣΗ ΑΠΟ ΕΝΗΛΙΚΑ\nΠΑΤΗΣΤΕ ΓΙΑ ΝΑ ΔΕΙΤΕ ΤΗΝ ΦΩΤΟΓΡΑΦΙΑ!\nΤότε η κυρία Φωτεινή απευθύνθηκε σε εμάς, πιστεύοντας πως πρόκειται και πάλι για κάποια πρόπτωση από το γεννητικό σύστημα της μικρής. Έτσι, μας έφερε την Αλίσια για να την εξετάσουμε.\nΗ διάγνωση δεν άργησε να έρθει. Η υποψία μας πως αυτό που προέβαλε από το αιδοίο του ζώου ήταν ένας πραγματικός όγκος, επιβεβαιώθηκε από την βιοψία που πραγματοποιήσαμε. Το Κτηνιατρικό εργαστήριο Nation Wide στην Αγγλία μας απάντησε πως αυτό που βασάνιζε τη μικρή Αλίσια ήταν ένας τύπος καρκίνου που ονομάζεται ΑΦΡΟΔΙΣΙΟ ΜΕΤΑΔΟΤΙΚΟ ΝΕΟΠΛΑΣΜΑ!!!!\nΤο είδος αυτού του νεοπλάσματος (όγκου) που είναι συνήθως καλοήθης (αν και μπορεί να εξελιχθεί σε κακοήθη!) είναι ιδιαίτερα ΜΕΤΑΔΟΤΙΚΟΣ!\nΗ μετάδοσή του γίνεται κυρίως μέσω σεξουαλικής επαφής και γι'αυτό εμφανίζεται πιο συχνά σε αδέσποτα ζώα που ζευγαρώνουν ανεξέλεγκτα. Πέρα από το γεννητικό σύστημα όμως, κύτταρα αυτού του όγκου μπορεί πολύ εύκολα να μεταφερθούν και σε άλλα σημεία του σώματος ενός ζώου όταν αυτό γλείφει την περιοχή του πρωτογενούς όγκου. Για παράδειγμα, όταν αρσενικά σκυλιά μυρίζουν τα θηλυκά που βρίσκονται σε οίστρο και πάσχουν από αυτή την ασθένεια, μπορεί να εκδηλώσουν τέτοιους όγκους στο πρόσωπό τους! Ακόμα, το ίδιο το θηλυκό ζώο γλείφοντας την περιοχή του γεννητικού συστήματος όπου υπάρχει ο πρωτογενής όγκος μπορεί μόνο του να δημιουργήσει μεταστάσεις του όγκου αυτού σε άλλα σημεία του σώματός του (πρόσωπο, πόδια κτλ).\nΗ εντόπιση του όγκου αυτού στο έξω γεννητικό σύστημα του θηλυκού ζώου (κόλπος) μπορεί να οδηγήσει ακόμα και στην παρεμπόδιση της φυσιολογικής ούρησης λόγω απόφραξης της ουρήθρας!\nΗ θεραπεία εκλογής για την πάθηση αυτή είναι η ΧΗΜΕΙΟΘΕΡΑΠΕΙΑ και το ποσοστό επιτυχίας και πλήρους ίασης των ζώων που δέχονται αυτή την αγωγή είναι πολύ υψηλό! Φάρμακο εκλογής είναι η ΒΙΝΚΡΙΣΤΙΝΗ και χορηγείται ενδοφλεβίως, σε συνεδρίες που πραγματοποιούνται μια φορά την εβδομάδα για 3-4 φορές.\nΈτσι λοιπόν και χωρίς δεύτερη σκέψη, ξεκινήσαμε τις χημειοθεραπείες για τη μικρή και γλυκύτατη Αλίσια!\nΗ κυρία Φωτεινή έφερνε την Αλίσια μία φορά την εβδομάδα στο ιατρείο μας, όπου και χορηγούσαμε την ενδοφλέβια αγωγή. Από τη δεύτερη κιόλας συνεδρία, τα πρώτα σημεία βελτίωσης άρχισαν να φαίνονται! Ο όγκος μίκρυνε σε μέγεθος, η αιμορραγία μειώθηκε και η Αλίσια ήταν πολύ πιο χαρούμενη.\nΣτην τέταρτη συνεδρία ο όγκος είχε εξαφανιστεί! και φυσικά η χαρά μας ήταν ............απερίγραπτη!\nΗ μικρή Αλίσια μπορεί να κουνάει την ουρά της χαρούμενη και υπερήφανη να επιδεικνύει την απίστευτη ..........ομορφιά της!\nΜε την άψογη συμπεριφορά της δείχνει καθημερινά την ευγνωμοσύνη της στην κυρία Φωτεινή που την έσωσε και στέλνει μήνυμα σε όλους, πως.................ΥΠΑΡΧΕΙ ΕΛΠΙΔΑ ΕΚΕΙ ΕΞΩ ΤΕΛΙΚΑ!!!!!!!!!!\n***Ευχαριστούμε πολύ την κυρία Svetlana-Fotini Volzhanina όχι μόνο για την φροντίδα και αγάπη που έδειξε στη μικρή Αλίσια αλλά και τις καταπληκτικές φωτογραφίες που μας διέθεσε!


Πολιτική Επιθεώρηση: Σε μια πτώση, σημασία έχει η πρόσκρουση\nΣε μια ταινία του Ματιέ Κασοβίτς, το «Μίσος», πέφτει κάποιος από τον 40στό όροφο. Όταν φτάνει στον 20στό λέει: «Μέχρι εδώ όλα καλά». Σημασία δεν έχει η πτώση, αλλά η πρόσκρουση. Σ’ αυτή τη φάση βρισκόμαστε, πέφτουμε συνεχώς, εξαπατάμε τους εαυτούς μας, όλα πάνε καλά. Μέχρι να συμβεί το «ατύχημα». Το ατύχημα δεν είναι ανάγκη να είναι θεαματικό, να διακοπεί η χρηματοδότηση, να στεγνώσουν τα ταμεία, να παίρνουμε λεφτά με δελτίο. Το ατύχημα συμβαίνει ήδη. Τρεις μήνες τώρα η οικονομία είναι κλινικά νεκρή. Ακόμα κι αν βρεθεί μια λύση, θα προσπαθούμε να επανορθώσουμε τις ζημιές που ήδη έχουν προκληθεί. Αυτό που ζούμε αυτές τις μέρες είναι η πρόσκρουση της εικονικής πραγματικότητας την οποία έχουμε κατασκευάσει 5 χρόνια τώρα, με την πραγματικότητα του υπόλοιπου πλανήτη Γη. Οι καλύτεροι κατασκευαστές της εικονικής πραγματικότητας, οι «αγανακτισμένοι», τώρα ασκούν κυβερνητική πολιτική. Δεν φταίνε αυτοί μόνο, όλοι με μισές αλήθειες και πολλά ψέματα οδήγησαν τα πράγματα ως εδώ, αλλά η δικιά τους εκδοχή της πραγματικότητας ήταν τόσο ανορθολογική, τόσο μακριά από την αλήθεια, που τους κρατάει εγκλωβισμένους, δυσκολεύει την προσγείωση. Κι αν ακόμα βρεθεί μια φόρμουλα στο Eurogroup, μετά; Υπάρχει χρόνος για τη «βίαιη ωρίμανση», που λέει και ο αντιπρόεδρος της κυβέρνησης;


Συνεχίζονται οι εγγραφές στο Ι.Ι.Ε.Κ. Δήμου Βόλου για το εκπαιδευτικό έτος 2019-2020 – e-volos\nΗ Πρόεδρος κ. Α. Μορφογιάννη και το Δ.Σ. της ΚΕΚΠΑ – ΔΙΕΚ του Δήμου Βόλου ενημερώνουν ότι συνεχίζονται οι εγγραφές σε όλες τις ειδικότητες του Ι.Ι.Ε.Κ. Δήμου Βόλου για την εκπαιδευτική χρονιά 2019 – 2020.\nΥψηλού επιπέδου επαγγελματικές σπουδές σε 13 ειδικότητες,\nπολύ χαμηλά δίδακτρα ( Κοινωνικό Τιμολόγιο που εξαρτάται από το εισόδημα της οικογένειας),\nουσιαστική Επαγγελματική Κατάρτιση ( με ανάθεση projects σε αληθινό χρόνο),\nεπίσημος κρατικός τίτλος σπουδών ( αναγνωρισμένος στην Ελλάδα και το Εξωτερικό),\nυψηλό ποσοστό επαγγελματικής αποκατάστασης,\nδιακρίσεις σπουδαστών σε πανελλήνιους και πανευρωπαϊκούς διαγωνισμούς,\nσυμμετοχές σε κλαδικές Εκθέσεις, Ευρωπαϊκά εκπαιδευτικά προγράμματα Erasmus+, είναι τα δεδομένα που χαρακτηρίζουν\nτην επιτυχημένη πορεία του μοναδικού Δημοτικού ΙΙΕΚ στην Ελλάδα εδώ και 30 χρόνια.\nΓια περισσότερες πληροφορίες σχετικά με τις εγγραφές μπορείτε να επικοινωνείτε στα τηλ. 24210 56446 – 56389, να επισκεφθείτε την ιστοσελίδα www.diek.gr., καθώς και τις εγκαταστάσεις της σχολής – Ρήγα Φεραίου 1 και Χείρωνος,- από 9.00π.μ. έως 15.00μ.μ. καθημερινά.\nE-VOLOS.GRγια την εκπαιδευτική χρονιά 2019 – 2020.ΙΙΕΚ ΔΗΜΟΥ ΒΟΛΟΥοι εγγραφές\nΉττα στο… νήμα για τον Ολυμπιακό με 73-71 από τον Ερυθρό Αστέρα


Συντηρητικοί Μαρξιστές [Α’ μέρος] | Const4ntino's Free Zone\n← Προεκλογικά στρατόπεδα\nΏρα Γης: τι είναι αυτό που μας ενώνει; →\nΜετά τους Δεσμευμένους Ελευθεριάζοντες και τους Συνθηκολογημένους Κευνσιανούς (βλ. εδώ για το Μέρος Β), σήμερα ήρθε η σειρά των εγχώριων μαρξιστών που, κατά την ταπεινή μου γνώμη, θα έκαναν τον Καρλ Μαρξ να βγει από τα ρούχα του – ακριβώς όπως οι Δεσμευμένοι Ελευθεριάζοντες θα εκνεύριζαν τον γκουρού τους Friedrich von Hayek, και οι Συνθηκολογημένοι Κευνσιανοί τον John Maynard Keynes.\nΠριν προχωρήσω, επιτρέψτε μου να θυμίσω τον σκοπό αυτών των τριών άρθρων: Να εξετάσουν κατά πόσον οι έλληνες διαμορφωτές της κοινής γνώμης (πολιτικοί, επιστήμονες, σχολιαστές) είναι συνεπείς με τις αρχές, και την ιδεολογία, που οι ίδιοι δηλώνουν ότι έχουν. Στόχος μου δεν είναι να αμφισβητήσω τον νεοφιλελευθερισμό, τον Κευνσιανισμό ή, σήμερα, τον Μαρξισμό. Στόχος μου είναι να καταδείξω τον τρόπο με τον οποίο οι κυρίαρχοι εκπρόσωποι, στην Ελλάδα, αυτών των τριών ιδεολογικών ρευμάτων πέφτουν σε αντιφάσεις με αυτά που οι ίδιοι λένε ότι πιστεύουν. Πολλοί μου λέτε: Και γιατί πρέπει κάποιος σώνει και καλά να είναι «πιστός» στο ιδεολόγημά του; Γιατί να μην μπορεί κάποιος να δηλώνει επηρεασμένος από τον Hayek αλλά και να δέχεται κάποια από τα επιχειρήματα του Keynes, ή και του Μαρξ ακόμα, παρόλο που ο Hayek τα απέρριπτε; Συμφωνώ απόλυτα. Όμως, σε αυτή την περίπτωση πρέπει να απαιτήσουμε το εξής: Να μας εξηγήσουν επακριβώς σε ποιο σημείο της ανάλυσης του «γκουρού» τους διαφωνούν με αυτόν, τι αντιπροτείνουν οι ίδιοι, και με ποιο τρόπο εντάσσουν στην ιδεολογία τους τα επιχειρήματα της «άλλης» πλευράς. Από την ποιότητα αυτής της απάντησης εμείς, το «κοινό» τους, θα μπορέσουμε να κρίνουμε το κατά πόσον επρόκειτο για πραγματικά συνεκτική συνθετική σκέψη (που απαιτούν τα νέα δεδομένα και η νέα τους ανάλυση) ή για απλή ασυνέπεια (που επιβάλει το συμφέρον τους στην σημερινή συγκυρία). Ιδίως τώρα που πλησιάζουν εκλογές, εμείς οι εκλογείς έχουμε υποχρέωση να θέτουμε τέτοια αμείλικτα ερωτήματα σε εκείνους που θέλουν να μας εκπροσωπήσουν.\nΗ συνεισφορά του Μαρξ\nΠριν καλά-καλά αναδυθεί ο σύγχρονος καπιταλισμός, ο Μαρξ είχε διαισθανθεί το μεγαλείο αλλά και τις αντιφάσεις του. To 1848 έγραφε ότι η αστική τάξη «έχει επιτύχει θαύματα πολύ σημαντικότερα από τις Αιγυπτιακές Πυραμίδες, τα Ρωμαϊκά Υδραγωγεία, τις Γοτθικές Μητροπόλεις.» «Δημιούργησε παραγωγικές δυνάμεις πιο γιγάντιες, πιο κολοσσιαίες από εκείνες που είχαν δημιουργήσει όλες οι προηγούμενες γενιές μαζί.» Ο καπιταλισμός «δεν μπορεί να υπάρχει χωρίς να γεννά συνεχείς τεχνολογικές επαναστάσεις ανατρέποντας όχι μόνο τις παραγωγικές δυνάμεις αλλά και τις κοινωνικές σχέσεις.» Φανταστείτε τι διθύραμβους θα έγραφε σήμερα για το Διαδίκτυο, τις νέες τεχνολογίες, και τον τρόπο με τον οποίο όλα αυτά καταστρέφουν το παλιό και φέρνουν το νέο.\nΌταν ο Μαρξ έγραφε την φράση «όλες οι κατεστημένες εθνικές βιομηχανίες έχουν καταρρεύσει, ή καταρρέουν καθημερινά», δεν θρηνούσε για αυτές: χαιρέτιζε την κατάρρευσή τους! Όταν προσέθετε την συναφή φράση πως «στην θέση των παλαιών επιθυμιών, που ικανοποιεί η εγχώρια παραγωγή μιας χώρας, δημιουργούνται νέες επιθυμίες για τα προϊόντα χωρών μακρινών και κλιμάτων εξωτικών», όχι μόνο προέβλεπε πως στο Λονδίνο σήμερα ο μέσος Άγγλος θα καταναλώνει ελαιόλαδο και θα αγοράζει μάνγκο, αλλά και επικροτούσε την παγκοσμιοποίηση αυτή.\nΤο γεγονός ότι διέκρινε ότι αυτό το θαύμα του καπιταλισμού ερχόταν «πακέτο» με μια σκοτεινή πλευρά, σε καμία περίπτωση δεν αναιρεί τον θαυμασμό του Μαρξ για τα επιτεύγματά του. Αντίθετα, ο Μαρξ θέλει διακαώς να κρατήσει τα «καλά» του καπιταλισμού, να τον προστατέψει από τους καταστροφείς του (είτε αυτοί είναι αριστοκράτες-ραντιέρηδες που μισούν την επιχειρηματικότητα είτε ρακένδυτοι Λουδίτες που φοβούνται το καινούργιο), αλλά βεβαίως και να ανατρέψει τις αντιφάσεις του.\nΟ καλύτερος τρόπος για να καταλάβουμε την αγωνία του Μαρξ, είναι να θυμηθούμε την νουβέλα της Mary Shelley που σκαρφίστηκε τον θρύλο του Dr Frankenstein. Ο ήρωας της Shelley, καλός κ’ αγαθός επιστήμονας, απλά ήθελε να νικήσει τον θάνατο. Όπως ο Προμηθέας μας δώρησε την φωτιά, έτσι κι εκείνος ήθελε, μέσα από την επιστημονική δίοδο, να μας δώσει την Αθανασία, να μας βοηθήσει να μην χρειαστεί ξανά να χάσουμε τους αγαπημένους μας. Όμως, η τεχνολογία τον πρόδωσε. Δημιούργησε ένα τέρας που, τελικά, τον σκότωσε. Αυτός είναι ο φόβος του Μαρξ για τον καπιταλισμό: δημιουργεί καταπληκτικές τεχνολογίες, οικοδομεί αφάνταστες παραγωγικές δυνατότητες, που υπόσχονται να μας απελευθερώσουν από τον ανόητο μόχθο (καθιστώντας μας όλους εν δυνάμει φιλόσοφους σε κάποια Αγορά, όπως της Αρχαίας Αθήνας των ονείρων του), αλλά, εν τέλει, αυτά τα ίδια τα μηχανήματα καταλήγουμε να τα υπηρετούμε όλοι, πλούσιοι και φτωχοί. Καπιταλιστές και προλετάριοι γινόμαστε σκλάβοι των μηχανών που έπρεπε να μας απελευθερώνουν. Του χρήματος που τα λαδώνει. Κι όχι μόνο γινόμαστε σκλάβοι τους, αλλά σκλάβοι που, περιοδικά, δεν έχουν καν το δικαίωμα να… δουλεύουν.\nΑυτό είναι το δράμα του καπιταλισμού στα μάτια του Μαρξ. Ότι δημιουργεί ταυτόχρονα συγκλονιστικές δυνατότητες παραγωγής και απελευθέρωσης αλλά, παράλληλα, δημιουργεί και μορφές δυστυχίας που η ανθρωπότητα δεν έχει ξαναζήσει. Αυτά τα δύο, τον ανείπωτο πλούτο και την αβάσταχτη φτώχεια, τα δημιουργεί η ίδια ακριβώς διαδικασία. Το ερώτημα, λοιπόν, που έθεσε ο Μαρξ στον εαυτό του, και το οποίο προσπαθούσε να απαντήσει μέχρι την τελευταία του στιγμή, ήταν: Πώς μπορούμε να κρατήσουμε την δημιουργική δυναμική του καπιταλισμού, απεμπολώντας τις καταστροφικές (και μάλιστα αυτο-καταστροφικές) τάσεις του;\nΑς δούμε όμως τώρα από που προκύπτει η πεποίθηση του Μαρξ για αυτή την τεράστια αντίφαση που θεωρεί ότι χαρακτηρίζει τον καπιταλισμό. Ο Μαρξ ξεκινά την ανάλυσή του με την εξής υπόθεση: Μόνο η ανθρώπινη εργασία δημιουργεί αξία. Οι μηχανές, η γη, το πετρέλαιο, είναι απλώς πρώτες ύλες. Χωρίς τον ανθρώπινο μόχθο, δεν είναι τίποτα παραπάνω από μια στοίβα «υλικών». Άρα, η αξία του κάθε εμπορεύματος, π.χ. του κάθε κινητού, αντανακλά τον ανθρώπινο μόχθο που «σπαταλήθηκε» για την κατασκευή του. Για αυτό, μετά από λίγο καιρό, όταν η παραγωγή αυτοματοποιηθεί, οι ηλεκτρονικές συσκευές φτηναίνουν: επειδή αυξάνεται το ποσοστό συμμετοχής στην παραγωγή τους των άψυχων μηχανών και, παράλληλα, μειώνεται το ανάλογο ποσοστό συμμετοχής της ανθρώπινης εργασίας. Και η αξία της ανθρώπινης εργασίας από τι καθορίζεται;\nΕδώ έγκειται η σημαντική αναλυτική συνεισφορά του Μαρξ: το ότι ξεκαθαρίζει την διπλή φύση της εργασίας. Η πρώτη «φύση» της εργασίας είναι εκείνη που αγοράζει ο εργοδότης καταβάλλοντας ένα μισθό – η εργασία-εμπόρευμα, με άλλα λόγια. Η αξία της εργασίας-εμπόρευμα μεταφράζεται, σε όρους χρήματος, στον μισθό. Υπάρχει όμως κι η δεύτερη φύση της εργασίας: η εργασία-δραστηριότητα, ή ο μόχθος, η σκέψη, η δημιουργικότητα, το ταλέντο του εργαζόμενου την ώρα που εργάζεται. Αυτή η δεύτερη μορφή εργασίας δεν είναι εμπόρευμα, δεν αγοράζεται. Είναι όμως «δημιουργική ενέργεια» που εμφυσά αξία στα προϊόντα της επιχείρησης.\nΠεριληπτικά, οι εργαζόμενοι ζουν πουλώντας την εργασία-εμπόρευμα τους με αντάλλαγμα τον μισθό που αντανακλά την πραγματική αξία αυτού του εμπορεύματος. Όμως, την ώρα της δουλειάς, οι εργαζόμενοι προσφέρουν στην επιχείρηση την εργασία-δραστηριότητα τους, η οποία προσδιορίζει την αξία των παραγόμενων από αυτούς προϊόντων. Για να είναι βιώσιμο το καπιταλιστικό σύστημα, λέει ο Μαρξ, η συνολική αξία της εργασίας-δραστηριότητας (δηλαδή των προϊόντων) πρέπει να υπερβαίνει την συνολική αξία της εργασίας-εμπόρευμα (δηλαδή των μισθών). Αυτή η διαφορά ονομάζεται υπεραξία και παρακρατάται από τον εργοδότη. Με αυτά τα χρήματα, ο εργοδότης αποπληρώνει τα δάνεια του στην τράπεζα και πληρώνει νοίκι στον ιδιοκτήτη του ακίνητου. Τα υπόλοιπα αποτελούν τα κέρδη του επιχειρηματία. Στον βαθμό όμως που ο επιχειρηματίας αντιμετωπίζει έντονο ανταγωνισμό, αναγκάζεται να τα επενδύσει σε νέα τεχνολογία για να μην μείνει πίσω σε σχέση με τον ανταγωνισμό, για να μην φαλιρίσει στο μέλλον (στην περίπτωση που οι ανταγωνιστές καταφέρουν, με νέες τεχνολογίες, να ρίξουν το κόστος τους κάτω από το δικό του). Έτσι, σύμφωνα με τον Μαρξ, τόσο οι εργαζόμενοι όσο και οι εργοδότες ζουν δύσκολα κάτω από το βάρος του ανταγωνισμού: οι εργαζόμενοι φυτοζωούν, εισπράττοντας την πενιχρή αξία της εργασίας-εμπορεύματός τους, ενώ κι οι εργοδότες αναγκάζονται να επενδύουν τα κέρδη τους σε νέα τεχνολογία, υπό τον φόβο ότι θα καταλήξουν κι αυτοί υπάλληλοι άλλων εργοδοτών (σε περίπτωση που οι ανταγωνιστές τους τους ξεπεράσουν σε παραγωγικότητα).\nΚαι πού είναι το πρόβλημα; Το πρόβλημα σύμφωνα με τον Μαρξ έγκειται στο γεγονός ότι αυτή η κοινωνική οργάνωση της παραγωγικής διαδικασίας παραγάγει, με μαθηματική ακρίβεια, Κρίσεις. Για του λόγου το αληθές, να τι έγραφε επί λέξει: «Κρίσεις στην επιχειρηματική δραστηριότητα θέτουν υπό αίρεση, κάθε φορά και πιο απειλητικά, την ύπαρξη ολόκληρης της καπιταλιστικής κοινωνίας. Στην διάρκεια αυτών των κρίσεων, ανά καιρούς καταστρέφεται όχι μόνο ένα μέρος των παραχθέντων προϊόντων, αλλά και των παραγωγικών δυνάμεων που δημιουργήθηκαν στο παρελθόν.» Πόσο πιο συγκεκριμένα μπορούσε να το πει ο άνθρωπος;\nΤο ερώτημα βέβαια τίθεται: Σε τι οφείλεται αυτή η περιοδική καταστροφή η οποία θυσιάζει στον Καιάδα της Ιστορίας ολόκληρες γενιές, όπως η σημερινή στην χώρα μας; Η απάντηση του Μαρξ ήταν η εξής:\nΑς υποθέσουμε ότι ξεκινάμε με μία περίοδο «παχιών αγελάδων». Η οικονομία μεγεθύνεται, οι επενδύσεις καλά κρατούν, και οι εργοδότες επανεπενδύουν πρόθυμα τα κέρδη τους σε περισσότερα και καλύτερα μηχανήματα. Είναι η κατάσταση αυτή διατηρήσιμη; Ο Μαρξ κοίταξε αυτή τη ρόδινη εικόνα μιας μεγεθυνόμενης καπιταλιστικής οικονομίας και διέκρινε την αρχή μιας επικείμενης οικονομικής κρίσης. Καθώς η παραγωγή αυτοματοποιείται, κάθε μονάδα προϊόντος ενσωματώνει όλο και λιγότερη ανθρώπινη εργασία. Και καθώς η τελευταία είναι εκείνη που καθορίζει την αξία των εμπορευμάτων, η μείωση των αξιών, η πτώση των τιμών και η κατάρρευση των κερδών είναι απλά ζήτημα χρόνου. Κάποιες επιχειρήσεις, οι περισσότερο ευάλωτες, θα χρεοκοπήσουν προκαλώντας μία αρνητική αλυσιδωτή αντίδραση: οι πρώτοι εργάτες που θα μείνουν άνεργοι θα περικόψουν την κατανάλωσή τους και έτσι θα μειώσουν ακόμα περισσότερο τα κέρδη κάποιων άλλων επιχειρήσεων οι οποίες θα αναγκαστούν τότε να απολύσουν περισσότερους εργαζόμενους κ.ο.κ. μέχρι η οικονομία να περιέλθει σε στασιμότητα οπότε τεράστιες ουρές ανέργων θα μαζεύονται έξω από τις πύλες εργοστασίων που υπολειτουργούν (ή, ακόμα χειρότερα, που έχουν κλείσει), ψάχνοντας απεγνωσμένα για δουλειά.\nΣε κάποιο σημείο, η Ύφεση θα έχει βαθύνει τόσο πολύ, που όσες επιχειρήσεις έχουν επιβιώσει θα αρχίσουν να πηγαίνουν καλύτερα. Αυτό θα συμβεί διότι, με πολλούς από τους ανταγωνιστές τους να έχουν τεθεί εκτός αγοράς, θα απολαμβάνουν ένα πολύ μεγαλύτερο μερίδιο αγοράς. Παρά το ότι η πίτα θα έχει συρρικνωθεί, θα υπάρχουν πολύ λιγότερες επιχειρήσεις που θα ανταγωνίζονται για κάποιο κομμάτι, με αποτέλεσμα όσοι έχουν μείνει στο παιχνίδι να είναι σε θέση να αρπάξουν ένα μεγαλύτερο κομμάτι από την (εντούτοις συρρικνωμένη) πίτα. Επιπρόσθετα, μέσω της δημιουργίας τεράστιων ποσοτήτων ανενεργού κεφαλαίου και εργασίας, οι τιμές των οποίων θα πέσουν κάτω από τις αξίες τους, η Ύφεση θα μειώσει τα κόστη των επιχειρήσεων. Με απλά λόγια, κατά τη διάρκεια της Ύφεσης, οι επιχειρήσεις που θα έχουν επιβιώσει θα είναι σε θέση να αγοράσουν πρώτες ύλες, ηλεκτρονικό εξοπλισμό και μηχανήματα, για ένα κομμάτι ψωμί. Όσον αφορά στους εργάτες, απεγνωσμένοι καθώς θα είναι για δουλειά, θα εργαστούν για χαμηλότερους μισθούς και – ακόμα και αν ο μισθός τους δεν μειωθεί – θα εργαστούν πολύ πιο σκληρά φοβούμενοι ότι μπορεί, με κάθε καπρίτσιο του εργοδότη, να πεταχτούν στον ανθρώπινο σωρό που περιμένει με αξιολύπητο τρόπο έξω από τις πύλες του εργοστασίου. Σε αυτό το θεωρητικό πλαίσιο, δεν είναι καθόλου περίεργο ότι, σύμφωνα με τον Μαρξ, οι οικονομικές κρίσεις είναι για τον καπιταλισμό ό,τι και η κόλαση για τον Χριστιανισμό: απολύτως αναγκαίες.\nΣε αντίθεση όμως με την κόλαση, μία οικονομική κρίση δεν είναι μόνιμη. Προσπαθώντας να επαυξήσουν την κυριαρχία τους στην αγορά, οι επιχειρήσεις που έχουν επιβιώσει αρχίζουν να επεκτείνονται μέσα στην ύφεση. Καθώς επεκτείνονται (π.χ. προσλαμβάνοντας περισσότερους εργάτες), ξεκινούν μία άλλη αλυσιδωτή αντίδραση, αυτή τη φορά θετική, η οποία αυξάνει το προϊόν, την απασχόληση και τελικά τη συσσώρευση κεφαλαίου. Η οικονομία βγαίνει από την ύφεση και εισέρχεται σε μία περίοδο μεγέθυνσης. Και πάλι όμως, η άνοδος εμπεριέχει τον σπόρο της επόμενης ύφεσης. Και ούτω καθ’ εξής.\nΠροσέξατε ότι ο οικονομικός κύκλος που μόλις περιέγραψα «παράχθηκε» χωρίς την παραμικρή μνεία στο χρήμα και τον χρηματοπιστωτικό, ή τραπεζικό, τομέα; Όταν στο μείγμα προστίθεται ο χρηματοπιστωτικός τομέας, ο κύκλος γίνεται πιο ασταθής και ένας νέος, πρωτοφανής συστημικός κίνδυνος εμφανίζεται στον ορίζοντα: ο κίνδυνος μιας καταστροφικής πτώσης (τύπου 1929 ή 2008) σε αντίθεση με μια βαθμιαία και παροδική ύφεση.\nΤέλος, τι πρέπει να γίνει για να κρατήσουμε τα «καλά» του καπιταλισμού και να απεμπολήσουμε τα αρνητικά του; Η απάντηση του Μαρξ, απλή: να ξεριζωθεί η ρίζα του «κακού» χωρίς να αγγιχτεί η τεχνολογία που μας χάρισε ο καπιταλισμός. Και πως μπορεί να γίνει αυτό; Να καταργηθεί ο διαχωρισμός μεταξύ εκείνων που εργάζονται χωρίς να είναι ιδιοκτήτες της επιχείρησης και των άλλων που δεν εργάζονται αλλά είναι οι μεγαλομέτοχοί της. Μόνο έτσι, υποστήριζε ο Μαρξ, θα διατηρήσουμε την βιομηχανική επανάσταση χωρίς τον ανορθολογισμό των Κρίσεων που γεννά, αναπόφευκτα, η μονοπώληση, από τους λίγους, των ιδιοκτησιακών δικαιωμάτων επί του προϊόντος που παράγουν οι πολλοί.\nΑύριο η συνέχεια: Τι δεν είδε ο Μαρξ\nThis entry was posted in Economics, Economists, Economy, Theories and tagged Απόψεις, Αναδημοσιεύσεις, Ελλάδα, Οικονομία, Οικονομολόγοι, Yanis Varoufakis. Bookmark the permalink.\nΕπανήλθαν τα δρομολόγια των τρένων και του Προαστιακού λόγω της φωτιάς στη Βαρυμπόμπη\nTο μίνι φαρμακείο των διακοπών μας\nΕύβοια: Τρεις τραυματίες πυροσβέστες με ελαφρά εγκαύματα


Μαζική η συμμετοχή στην απεργία της Τρίτης, σύμφωνα με τη ΓΣΕΕ - ΦΩΝΗ ΤΗΣ ΡΟΔΟΠΗΣ\nΜαζική η συμμετοχή στην απεργία της Τρίτης, σύμφωνα με τη ΓΣΕΕ\nΜαζική, αλλά μικρότερη από ό,τι στο παρελθόν, ήταν η συμμετοχή στο συλλαλητήριο της ΓΣΕΕ-ΑΔΕΔΥ, το οποίο ξεκίνησε το πρωί στο Πεδίον του Άρεως και κατέληξε στο Σύνταγμα. Στην πλατεία Συντάγματος βρέθηκαν και μέλη του ΠΑΜΕ, ύστερα από πορεία που πραγματοποίησαν από την Ομόνοια.\nΜιλώντας στο απεργιακό συλλαλητήριο του ΠΑΜΕ, η γγ του ΚΚΕ, Αλέκα Παπαρήγα δήλωσε: «Η ελεγχόμενη χρεοκοπία έχει προαποφασιστεί. Αυτό που ζητούν από το λαό είναι πενήντα χρόνια το κεφάλι κάτω για να περάσουν χειρότερα μέτρα. Ο αγώνας θα κριθεί στο γραφείο, στο εργοστάσιο, στον τόπο δουλειάς γενικότερα, στο χωράφι και στη γειτονιά με τα μικρομάγαζα. Θα είναι νικηφόρος αυτό είναι σίγουρο».\nΜαζική ήταν, σύμφωνα με τη Γενική Συνομοσπονδία Εργατών Ελλάδας, η συμμετοχή στην πρώτη μέρα της 48ωρης γενικής απεργίας. Όπως επισημαίνει σε ανακοίνωσή της η ΓΣΕΕ, σε πολλούς εργασιακούς χώρους η συμμετοχή στην απεργία ήταν καθολική και έφτασε το 100%.\n«Εκφράσθηκε με τον πιο έντονο τρόπο η αντίδραση και η διαφωνία των εργαζόμενων στην πολιτική της λιτότητας, της φοροεπιδρομής και της εκποίησης – ξεπούλημα – της δημόσιας περιουσίας και των δημοσίων επιχειρήσεων» αναφέρει η ανακοίνωση της ΓΣΕΕ.\n«Oι εκατοντάδες χιλιάδες απεργοί, οι πολίτες στις πλατείες όλης της χώρας, ξεχειλίζουν από οργή και αγανάκτηση για τα νέα μέτρα που πλήττουν για ακόμη μια φορά τους ίδιους, ενώ οι έχοντες και κατέχοντες αυτοί που έκλεψαν το δημόσιο πλούτο, αυτοί που δεν πλήρωσαν τους φόρους, πίνουν στην υγειά των κορόιδων» δήλωσε ο πρόεδρος της ΓΣΕΕ στην απεργιακή συγκέντρωση.\n«Αυτή η πολιτική δεν είναι μόνο άδικη, είναι αδιέξοδη και αναποτελεσματική» συμπλήρωσε.\n«Σήμερα δίνουμε ένα μεγάλο αγώνα και αυτός ο αγώνας δε θα σταματήσει μέχρι αυτή η πολιτική ν’ ανατραπεί» κατέληξε.\nΟ πρόεδρος της ΑΔΕΔΥ Σπύρος Παπασπύρος δήλωσε ότι το Μεσοπρόθεσμο και το Μνημόνιο εξαθλιώνουν τη ζωή όλων και προειδοποίησε ότι οι αγώνες των συνδικάτων θα συνεχιστούν και θα έχουν αποτελέσματα.\nΣτη συγκέντρωση στο Πεδίον του Άρεως παραβρέθηκε ο πρόεδρος της Κοινοβουλευτικής Ομάδας του ΣΥΡΙΖΑ, Αλέξης Τσίπρας, που ζήτησε να παραιτηθεί η κυβέρνηση και να προκηρυχθούν άμεσα εκλογές.\n«Η χώρα χρειάζεται ένα νέο συνασπισμό εξουσίας που θα εκφράζει κοινωνικά συμφέροντα των πολλών και όχι των λίγων που μας κυβερνάνε. Η χώρα χρειάζεται κυβέρνηση που με σθένος θα διαπραγματευθεί και θα βγάλει τη χώρα από το μνημόνιο της χρεοκοπίας, οδηγώντας σε δρόμους προόδου, σε δρόμους κοινωνικής συνοχής και ευημερίας για να αποκατασταθεί η λαϊκή βούληση, για να αποκατασταθεί το αίσθημα εμπιστοσύνης του λαού και των πολλών απέναντι στο πολιτικό σύστημα» δήλωσε.\nΟλοκληρώθηκαν το μεσημέρι οι τέσσερις συγκεντρώσεις διαμαρτυρίας στο κέντρο της Θεσσαλονίκης.\nΤουλάχιστον 3.000 άνθρωποι συμμετείχαν στην πορεία του ΠΑΜΕ που πραγματοποίησε συγκέντρωση στο άγαλμα του Βενιζέλου, ενώ άλλα 2.000 άτομα συμμετείχαν στις πορείες που ξεκίνησαν από το Εργατοϋπαλληλικό Κέντρο Θεσσαλονίκης, την Πλατεία Λευκού Πύργου και την Καμάρα.\nΠΑΙΔΕΙΑ54 λεπτά πριν


6ο Παιδικό Φεστιβάλ Τ.Ε.Ε.Α.Π.Η – festival.culture.gr\nΧρώματα, παιχνίδια, ιστορίες, μουσική, κουκλοθέατρο και όχι μόνο. Τα παιδιά έχουν το δικό τους Φεστιβάλ και ανοίγει τις πύλες του στην πανεπιστημιούπολη, από τις 2 έως τις 5 Ιουνίου. Φέτος συμπληρώνει τον 6ο χρόνο ζωής του και διοργανώνεται από το Τμήμα Επιστημών της Εκπαίδευσης και της Αγωγής στην Προσχολική Ηλικία (Τ.Ε.Ε.Α.Π.Η.) του Πανεπιστημίου Πατρών.. Οι φοιτητές, σε συνεργασία με τους διδάσκοντες του Τμήματος, σχεδιάζουν τις δημιουργικές δραστηριότητες και τα εργαστήρια, με σκοπό να εκπαιδεύσουν τα παιδιά με ευχάριστο και δημιουργικό τρόπο.\nΓια το Παιδικό Φεστιβάλ μιλά στο thebest.gr η Δώρα Αλεξοπούλου, φοιτήτρια του Τμήματος Επιστημών της Εκπαίδευσης και της Αγωγής στην προσχολική ηλικία (Τ.Ε.Ε.Α.Π.Η) και υπεύθυνη επικοινωνίας του 6ου Παιδικού Φεστιβάλ Τ.Ε.Ε.Α.Π.Η\nΠόσα χρόνια διοργανώνεται το Φεστιβάλ; Τι περιλαμβάνει και ποιος είναι ο στόχος του;\n«Το παιδικό Φεστιβάλ του Τ.Ε.Ε.Α.Π.Η ξεκίνησε το 2010 και απευθύνεται σε παιδιά ηλικίας τριών έως έξι ετών. Στόχος του, το άνοιγμα του πανεπιστημίου στην τοπική κοινωνία, τη δημοσιοποίηση της δουλειάς του Τμήματος και την δημιουργία δεσμών μεταξύ παιδιών, εκπαιδευτικών, γονέων, νηπιαγωγείων, φοιτητών και πανεπιστημίου. Διεξάγεται κάθε χρόνο επί μία εβδομάδα (περίπου τέλη Μαΐου – αρχές Ιουνίου) και τον συντονισμό του αναλαμβάνει η Οργανωτική Επιτροπή η οποία επιλέγεται στις αρχές του έτους έπειτα από αίτηση των ενδιαφερόμενων. Περιλαμβάνει δραστηριότητες εκπαιδευτικού κυρίως προσανατολισμού, οι οποίες πραγματοποιούνται με την βοήθεια των φοιτητών – εθελοντών μέσω δημιουργικών, ευχάριστων και ψυχαγωγικών εργαστηρίων στους χώρους του Τμήματος».\nΠοιο είναι το κριτήριο με το οποίο επιλέγετε τις δράσεις;\n« Οι δράσεις οι οποίες πραγματοποιούνται, κάθε χρόνο εξελίσσονται και εφαρμόζονται ανάλογα με την συμμετοχή των φοιτητών- εθελοντών καθώς και των νηπιαγωγείων στο κάθε εργαστήριο. Για τον αποτελεσματικότερο σχεδιασμό του, εφαρμόζεται η μέθοδος της «αξιολόγησης της διαδικασίας» στο τέλος κάθε Φεστιβάλ. Η διαδικασία αυτή αποσκοπεί στον εντοπισμό των πλεονεκτημάτων και των αδυναμιών, όπως και στη διατύπωση προτάσεων βελτίωσής του. Ο γενικός στόχος του συγκεκριμένου είδους αξιολόγησης είναι να προσδιορίσει τρόπους βελτίωσης της εκδήλωσης και της ποιότητας των υπηρεσιών».\nTags: Τμήμα Επιστημών της Εκπαίδευσης και της Αγωγής στην Προσχολική Ηλικία\nNext story Διήμερο Φεστιβάλ Χορωδιών, αφιερωμένο στη Θάλασσα\nPrevious story Φεστιβάλ Tango του Ιονίου στην Πάτρα


«Έφυγε» ο Ρέι Γουίλκινς | larissanet.gr - H Νέα Εφημερίδα της Λάρισας\nΑθλητισμός » «Έφυγε» ο Ρέι Γουίλκινς\nΗμερομηνία: 4 Απριλίου 2018, 18:50 Κατηγορία: Αθλητισμός\nΣε ηλικία 61 ετών ο Ρέι Γουίλκινς άφησε την τελευταία του πνοή.\nΟ εκλιπών υπήρξε ένας από τους διασημότερους παίκτες του αγγλικού ποδοσφαίρου, ωστόσο, «προδόθηκε» από την καρδιά του. Από την περασμένη εβδομάδα νοσηλευόταν στο νοσοκομείο μετά από καρδιακό επεισόδιο που υπέστη στο σπίτι του στο Λονδίνο, με αποτέλεσμα να μπει σε τεχνητό κώμα από το οποίο δεν κατάφερε να συνέλθει ποτέ!\nΈκανε σπουδαία καριέρα σε αρκετές ομάδες του Νησιού. Ξεκίνησε από την Τσέλσι το 1973 και μέχρι το 1997 σε ηλικία 41 ετών αγωνιζόταν στα γήπεδα, με την φανέλα της Λέιτον Όριεντ.\nΗ Τσέλσι ήταν «η ομάδα της καρδιάς του». Τη σεζόν 1976/1977 αναδείχθηκε κορυφαίος παίκτης του συλλόγου, ενώ έκανε ιδιαίτερα αισθητό και το πέρασμά του από την Μάντσεστερ Γιουνάιτεντ, όπου αγωνίστηκε μεταξύ 1979 και 1984, πανηγυρίζοντας το Κύπελλο Αγγλίας 1982.\nΑκολούθησε η διετής… και κάτι θητεία του στη Μίλαν, ενώ πέρασε και τέσσερις μήνες στην Παρί Σεν Ζερμέν. Το 1987 τον αγόρασε η Ρέιντζερς, όπου κατέκτησε πρωτάθλημα και League Cup Σκωτίας, ενώ το 1989 και για επτά χρόνια αγωνίστηκε στην ΚΠΡ, με εξαίρεση μισή σεζόν που έπαιξε στην Κρίσταλ Πάλας. Από το 1996 μέχρι το 1997 έπαιξε σε Γουίκομπ, Χιμπέρνιαν, Μίλγουολ και Λέιτον, όπου ολοκλήρωσε την καριέρα του.\nΣτη διεθνή του καριέρα υπήρξε από τα σημαντικότερα στελέχη της Εθνικής Αγγλίας (διετέλεσε και αρχηγός της) από το 1976 μέχρι το 1986, βοηθώντας τα «Τρία Λιοντάρια» να προκριθούν σε δύο τελικές φάσεις Παγκοσμίων Κυπέλλων (1982 και 1986), μετρώντας συνολικά 84 συμμετοχές και τρία γκολ.\nΟυσιαστικά ξεκίνησε την προπονητική στην ΚΠΡ, όπου το 1994 διετέλεσε παίκτης-προπονητής για 2 χρόνια. Το 1997 ανέλαβε τη Φούλαμ κι έκτοτε υπήρξε βοηθός προπονητή σε Τσέλσι, Γουότφορντ, Μίλγουολ, εθνική Αγγλίας κ-21.\nΤο 2008 επέστρεψε στην Τσέλσι ως βοηθός του Λουίζ Φελίπε Σκολάρι κι όταν απολύθηκε ο Βραζιλιάνος, υπήρξε υπηρεσιακός για ένα παιχνίδι κυπέλλου (νίκη 3-1 επί της Γουότφορντ). Επέστρεψε ως βοηθός του Κάρλο Αντσελότι, με τον οποίο πανηγύρισε το νταμπλ του 2009-2010.\nΑπολύθηκε τον Νοέμβριο του 2010 χωρίς εξηγήσεις, ενώ τον Δεκέμβριο του 2013 επέστρεψε στους πάγκους, ως βοηθός προπονητή στη Φούλαμ. Ακολούθησε μία θητεία ως πρώτος προπονητής στην εθνική Ιορδανίας και τον Ιούνιο του 2015 έγινε βοηθός του Τιμ Σέργουντ στην Άστον Βίλα, μέχρι να απολυθούν αμφότεροι τον Οκτώβριο του ίδιου έτους.


Αλλαγή Log: Yoshlar TV\nYoshlar TV (Ουζμπεκιστάν, Γενικά)\nΤο Yoshlar TV είναι πλέον κωδικοποιημένο σε Conax (10887.00MHz, pol.H SR:30000 FEC:3/4 SID:902 PID:202[MPEG-4]/302 uzb,3302 Ρωσικά).\nΤο Yoshlar TV (Ουζμπεκιστάν) εκπέμπεται τώρα χωρίς κωδικοποίηση (Free To Air) (10887.00MHz, pol.H SR:30000 FEC:3/4 SID:902 PID:202[MPEG-4]/302 uzb,3302 Ρωσικά).\nΤο Yoshlar TV χάθηκε από τους 12380.00MHz, pol.V (DVB-S2 , SID:717 PID:823[MPEG-4]/824 aac uzb,825 aac Ρωσικά), δεν εκπέμπεται πλέον δορυφορικά στην Ευρώπη.\nΤο Yoshlar TV είναι πλέον κωδικοποιημένο σε CryptOn (12380.00MHz, pol.V SR:28000 FEC:5/6 SID:717 PID:823[MPEG-4]/824 aac uzb,825 aac Ρωσικά).\nΤο Yoshlar TV (Ουζμπεκιστάν) εκπέμπεται τώρα χωρίς κωδικοποίηση (Free To Air) (12380.00MHz, pol.V SR:28000 FEC:5/6 SID:717 PID:823[MPEG-4]/824 aac uzb,825 aac Ρωσικά).\nΤο Yoshlar TV εκπέμπεται ξανά στους 12380.00MHz, pol.V SR:28000 FEC:5/6 SID:717 μετά από μικρή διακοπή ( SID:717 PID:249[MPEG-4]/250 aac uzb,251 aac Ρωσικά - CryptOn).\nBig Bang TV: Το Yoshlar TV χάθηκε από τους 12380.00MHz, pol.V (DVB-S2 , SID:717 PID:288[H.265]/289 aac uzb,311 aac), δεν εκπέμπεται πλέον δορυφορικά στην Ευρώπη.\nBig Bang TV: Το Yoshlar TV είναι πλέον κωδικοποιημένο σε CryptOn (12380.00MHz, pol.V SR:28000 FEC:5/6 SID:717 PID:288[H.265]/289 aac uzb,311 aac).\nBig Bang TV: Το Yoshlar TV (Ουζμπεκιστάν) εκπέμπεται τώρα χωρίς κωδικοποίηση (Free To Air) (12380.00MHz, pol.V SR:28000 FEC:5/6 SID:717 PID:288[H.265]/289 aac uzb,311 aac).\nBig Bang TV: Ένα νέο κανάλι άρχισε : Yoshlar TV (Ουζμπεκιστάν) σε DVB-S2 , στους 12380.00MHz, pol.V SR:28000 FEC:5/6 SID:717 PID:288[H.265]/289 aac uzb,311 aac - CryptOn.\nΤο Yoshlar TV χάθηκε από τους 12341.00MHz, pol.V (DVB-S2 , SID:2 PID:202[MPEG-4]/302 uzb,3302 Ρωσικά), δεν εκπέμπεται πλέον δορυφορικά στην Ευρώπη.\nΈνα νέο κανάλι άρχισε : Yoshlar TV (Ουζμπεκιστάν) σε DVB-S2 , στους 12341.00MHz, pol.V SR:16532 FEC:3/4 SID:2 PID:202[MPEG-4]/302 uzb,3302 Ρωσικά - Χωρίς κωδικοποίηση.


Συνάντηση των ιδιοκτητών - Onsports.gr\nΓιάννης Ασκούνης\t18 Νοεμβρίου 2011, 04:00\nΟι ιδιοκτήτες ομάδων του ΝΒΑ συγκεντρώθηκαν στην Νέα Υόρκη και συζήτησαν τις τελευταίες εξελίξεις στο θέμα του lockout.\nΆλλωστε οι διαπραγματεύσεις, στις οποίες πρωταγωνίστησαν οι εκπρόσωποι των «αφεντικών», εξελίχθηκαν σε φιάσκο και πλέον θα υπάρχει δικαστική παρέμβαση. Δεν έγινε γνωστό, αν υπάρχει φόβος στις τάξεις των ιδιοκτητών, με αφορμή αυτήν την εξέλιξη, αφού τα πεπραγμένα του μίτινγκ κρατήθηκαν... μυστικά.\nΟι παίκτες κατέθεσαν μηνύσεις στις πολιτείες της Καλιφόρνια και της Μινεσότα, ισχυριζόμενοι ότι το lockout είναι παράνομο. Η συνέχεια θα δοθεί δια της νομικής οδού, αλλά οι ιδιοκτήτες φρόντισαν να ανταλλάξουν απόψεις, σε συνολικό επίπεδο, πριν αρχίσει αυτή η διαδικασία.


Ζει ο βασιλιάς Αλέξανδρος; – Γεώργιος Ευαγγελάτος\nΑλέξανδρος ο μοναδικος στρατηλάτης πάνω από τον Ιούλιο Καίσαρα, τον Αννίβα, ή όποιον άλλον μπορεί να υποθέσει κανείς. Άξιο πνευματικό τέκνο ενός Αριστοτέλη. Αν και στο τέλος είχαν διαταραχθεί οι σχέσεις δασκάλου μαθητή.\nΠολλές οι υποθέσεις γύρω από τα αίτια που προκάλεσαν τον θάνατό του, αλλά όλες ανήκουν στη σφαίρα του μάλλον και του ίσως. Όπως ψάχνουμε να βρούμε το ακριβές μέρος που θάφτηκε, στην Αμφίπολη, στην έρημο Σίβα της Αιγύπτου και όπου αλλού, έτσι και η αιτία του θανάτου του Μεγάλου εκ των Μεγάλων Βασιλέων παραμένουν στα όρια του θρύλου. Στο ερώτημα της αδερφής του Κυνάνης προς τους καπετάνιους των καραβιών στην ώρα της φουρτούνας και της αντάρας.\nΌπως και να’ χει αξίζει να δούμε κάποιες εκδοχές για το πως πέθανε:\n«H συμπτωματολογία της πάθησης του βασιλιά της Μακεδονίας μας οδηγεί στο συμπέρασμα ότι πέθανε από χολολιθίαση» λέει ο γνωστός χειρουργός N. A. ΠΑΠΑΝΙΚΟΛΑΟΥ.\nΟ Αλέξανδρος πέθανε στη Βαβυλώνα στις 10 Ιουλίου του 323 π.X. και όχι στα τέλη Μαΐου του ίδιου έτους, όπως αναγράφεται. Αμερικανοί επιστήμονες που ασχολήθηκαν με τον θάνατό του διεξοδικά αναφέρουν πως οφειλόταν σε αλκοολική ηπατοπάθεια, δηλητηρίαση με αρσενικό ή στρυχνίνη, ηπατίτιδα, περιτονίτιδα, σαλμονέλωση, τραυματισμό και φλεγμονή.\nΟ καθηγητής του Πανεπιστημίου της Οξφόρδης Ρόμπιν Λέιν-Φοξ, που υπήρξε σύμβουλος του Ολιβερ Στόουν σε θέματα ιστορίας της αντίστοιχης ταινίας του, αναφέρει πως δεν είναι γνωστά τα αίτια του θανάτου του Αλέξανδρου.\nΕπίσης από την αρχαιότητα ακόμη υποστηρίχθηκε η άποψη ότι ο Αλέξανδρος δηλητηριάστηκε είτε από τον Μήδιο είτε από τον γιο του Αντίπατρου, τον Ιόλα, ο οποίος ήταν αρχιοινοχόος του. Ακόμη, ότι σε αυτή τη συνωμοσία έλαβε μέρος και ο Αντίπατρος και πως το δηλητήριο το έστειλε ο Αριστοτέλης, ο δάσκαλός του, επειδή φοβήθηκε για τον εαυτό του μετά την εκτέλεση του Καλλισθένη, που ήταν μαθητής του.\nΤην πρώτη ημέρα, 31 Μαΐου (15 Δαισίου) 323 π.X., ύστερα από βαρύ φαγητό και οινοποσία, αισθάνθηκε έντονο πόνο στην κοιλιά και στον θώρακα, που τον ακολούθησε εμετός, ρίγος και πυρετός. Τη δεύτερη ημέρα αισθάνθηκε εξάντληση, που δεν τον δυσκόλεψε το βράδυ να φάει και να πιει ώσπου να μεθύσει. Ο πόνος στην κοιλιά συνεχίστηκε με αντανάκλαση στον ώμο. Ο πυρετός και το ρίγος εξακολούθησαν. Την τρίτη ημέρα ο πυρετός παρέμεινε υψηλός και συνοδεύτηκε από ιδρώτα, ρίγος και σωματική κατάπτωση. Την τέταρτη, πέμπτη, έκτη και έβδομη ημέρα η κατάσταση επιδεινώθηκε και, άρρωστος, δεν είχε καλή επικοινωνία. Την όγδοη έφτασε σε προκωματώδη κατάσταση που κράτησε ως τη δωδεκάτη ημέρα. Παρ’ όλα αυτά όρισε διάδοχός του να είναι ο «κράτιστος». Τη δέκατη τρίτη ημέρα η αναπνοή του δυσχεραίνεται και η όψη του παίρνει το χαρακτηριστικό περιτονιδικό προσωπείο, το λεγόμενο «ιπποκράτειο προσωπείο», όπως χαρακτηριστικά λέγεται στην Ιατρική, γιατί πρώτος το περιέγραψε ο πατέρας της Ιατρικής. Τη δέκατη τέταρτη ημέρα, 13 Ιουνίου, πέθανε.\nΕίναι γνωστό ότι η χολολιθίαση οδηγεί σε οξεία πυώδη ή σηπτική χολοκυστίτιδα και χολαγγειίτιδα και σε οξεία νεκρωτική ή σηπτική παγκρεατίτιδα. Έτσι γίνεται φανερό ότι αυτή πρέπει να οδήγησε στον θάνατο τον Μέγα Αλέξανδρο γιατί της αρρώστιας προηγήθηκε βαρύ γεύμα και κατάχρηση οινοπνεύματος και γιατί η εξέλιξή της είχε την τυπική εικόνα της οξείας παγκρεατίτιδας, δηλαδή διαξιφιστικό πόνο στην κοιλιά με αντανάκλαση στον θώρακα, συνοδευόμενο από εμετό, από ρίγος και πυρετό, κολλώδεις ιδρώτες, ωχρότητα, συγχυτική κατάσταση, παραλήρημα και «ιπποκράτειο προσωπείο». Στη ληξιαρχική πράξη θανάτου θα μπορούσαμε σήμερα να αναφέρουμε ως αιτία: οξεία παγκρεατίτιδα. https://www.tovima.gr/2008/11/24/science/apo-ti-pethane-o-megas-aleksandros-3/\nΤα σενάρια για τον θάνατο του Μεγάλου Αλεξάνδρου. Δολοφονία ή ασθένεια; Οι θεωρίες για την ελονοσία, το δηλητήριο, τις γυναίκες και τους στρατηγούς του…\nΤο 323 π.Χ. ο Μέγας Αλέξανδρος επέστρεψε στη Βαβυλώνα, το κέντρο της νέας αυτοκρατορίας του. Είχε υποσχεθεί να επισκεφτεί τη γιορτή ενός γνωστού στις 29 Μαΐου. Το πρωί εκείνης της ημέρας, παραπονέθηκε ότι δεν ένιωθε καλά. Ωστόσο, πήγε στη γιορτή παρά την αδιαθεσία και ως γνήσιος Μακεδόνας στρατιώτης ήπιε πολύ αλκοόλ. Την επόμενη μέρα είχε ανεβάσει υψηλό πυρετό. Η υγεία του δεν επανήλθε ποτέ και πέθανε 11 μέρες μετά, στις 10 Ιουνίου του 323 π.Χ. Οι μελετητές δεν μπορούν να συμφωνήσουν αν ήταν αποτέλεσμα κάποιας ασθένειας ή αν ο Αλέξανδρος δηλητηριάστηκε. Αν δηλητηριάστηκε δεν γνωρίζουν από ποιον και με ποια ουσία. Κι αν ήταν απλώς μία ασθένεια, δεν ξέρουν ποια ήταν αυτή. Η ασθένεια Οι υποστηρικτές του σεναρίου του «φυσικού θανάτου», υποστήριζαν ότι ο Αλέξανδρος πέθανε από ελονοσία ή τυφοειδή πυρετό. Μία καινούρια θεωρία λέει ότι πέθανε από τον ιό του Δυτικού Νείλου. Πολύ γρήγορα απορρίφθηκε, γιατί ο ιός του Δυτικού Νείλου εμφανίστηκε πρόσφατα και θα ήταν αδύνατο να είχε σκοτώσει έναν άνθρωπο 2.350 χρόνια πριν. Ο τυφοειδής πυρετός παρουσιάζει επίσης ανακρίβειες. Συνήθως εμφανιζόταν σε επιδημίες και εκείνη την περίοδο, πέρα απ’ τον Αλέξανδρο, δεν υπήρξαν μαζικοί θάνατοι με τα ίδια συμπτώματα. Θα ήταν πολύ πιθανό ο Αλέξανδρος να έπασχε από ελονοσία, αφού εκστράτευε σε περιοχές που η ασθένεια ήταν πολύ συχνή. Όμως τα συμπτώματα που παρουσίασε, δε συμφωνούσαν απόλυτα με τη συγκεκριμένη ασθένεια.\nΕλλέβορας ή αλλιώς veratrum album\nΤο δηλητήριο veratrum album. Αυτό είναι πιθανότατα το φυτό που σκότωσε τον Μέγα Αλέξανδρο! Το είδος Veratrum album, χρησιμοποιείτο από τους αρχαίους Έλληνες ως βότανο κατά του εμετού και μπορεί να επιφέρει βραδύ θάνατο. (πηγή:Εκπαιδευτική Ιστοσελίδα wi-fi botany).\nΟι μελετητές θεωρούν πιθανότερη την εκδοχή του δηλητηρίου. Μέχρι πρόσφατα, πίστευαν ότι δηλητηριάστηκε με αρσενικό. Όμως, αν ίσχυε κάτι τέτοιο, ο Αλέξανδρος θα είχε πεθάνει πολύ πιο γρήγορα. Ο Μακεδόνας Βασιλιάς ταλαιπωρήθηκε για 11 μέρες, που σημαίνει ότι η ουσία που κατανάλωσε είχε πιο αργή δράση απ’ ότι το αρσενικό. Η νεότερη θεωρία που έχει κυκλοφορήσει είναι αυτή του Δρ. Λίο Σκεπ, απ’ το Πανεπιστήμιο Οτάγκο της Νέας Ζηλανδίας. Σύμφωνα με τον Σκεπ, η ουσία που προκάλεσε τον αργό και βασανιστικό θάνατο του Αλέξανδρου, είναι το δηλητηριώδες φυτό «λευκός ελλέβορος». Το φυτό ήταν γνωστό στους αρχαίους Έλληνες, γιατί το χρησιμοποιούσαν για να σταματούν τον εμετό. Σε μεγαλύτερες δόσεις όμως, μπορούσε να οδηγήσει σε θάνατο. Τα συμπτώματα που παρουσίασε ο Αλέξανδρος, ταιριάζουν απόλυτα με αυτά που προκύπτουν από δηλητηρίαση με ελλέβορο, δηλαδή γαστρικός πόνος, ναυτία, βραδυκαρδία, υπόταση και μυϊκή αδυναμία. Τις τελευταίες μέρες πριν από τον θάνατό του, ο μεγάλος στρατηλάτης δεν μπορούσε να κουνηθεί, ούτε να μιλήσει. Βέβαια, το σενάριο της δηλητηρίασης οδηγεί στο καίριο ερώτημα. Ποιος τον δηλητηρίασε; Ποιος σκότωσε τον Μέγα Αλέξανδρο; Η πιο δημοφιλής θεωρία συνωμοσίας, παρουσιάζει τον Αντίπατρο ως τον εγκέφαλο, πίσω απ’ τη δολοφονία. alexdeath3Ο Αντίπατρος Ο Αντίπατρος ήταν στρατηγός του Φιλίππου Β’, του πατέρα του Αλεξάνδρου. Αργότερα έγινε ένας απ’ τους μεγαλύτερους υποστηρικτές και του Αλεξάνδρου. Όσο ο Αλέξανδρος έλειπε στη μακροχρόνια εκστρατεία του, ο Αντίπατρος είχε αναλάβει την Αντιβασιλεία στη Μακεδονία. Το 324 π.Χ., η σχέση των δύο αντρών είχε αρχίσει να καταρρέει. Ο Αλέξανδρος προσπάθησε να αντικαταστήσει τον Αντίπατρο, ίσως μετά από ώθηση της μητέρας του, Ολυμπιάδας, που πίστευε ότι ο Αντίπατρος σκόπευε να τον προδώσει. Ο Αντίπατρος έστειλε τον γιο του, Κάσσανδρο, στη Βαβυλώνα για να μεταπείσει τον Αλέξανδρο. Αλλά ο Αλέξανδρος πέθανε πριν προλάβει να του αλλάξει γνώμη ο Κάσσανδρος. Συγχρόνως όμως, λόγω του ξαφνικού θανάτου, δεν πρόλαβε να εφαρμοστεί η διαταγή του Αλέξανδρου για αντικατάσταση του Αντίπατρου. Ένα άλλο πολύ σημαντικό στοιχείο ήταν ότι ο αδερφός του Κάσσανδρου, ο Ιόλαος, ήταν ο οινοχόος του Αλέξανδρου και θα είχε πάμπολλες ευκαιρίες να δηλητηριάσει το ποτό του. Μετά τον Αντίπατρο, στη λίστα των πιθανών δολοφόνων είναι οι γυναίκες του Αλεξάνδρου. Οι γυναίκες του Καμία δεν φαίνεται να είχε κάποιο πολιτικό κίνητρο. Η Βαρσίνη ήταν η ερωμένη του, με την οποία απέκτησε κι έναν γιο, τον Ηρακλή. Όμως, ποτέ δεν την παντρεύτηκε. Αντιθέτως, παντρεύτηκε μια νεαρή καλλονή απ’ την εξωτική Βάκτρια, την κόρη του Οξυάρτη, Ρωξάνη. Και μετά τη Ρωξάνη, παντρεύτηκε τη Στάτειρα, την κόρη του Βασιλιά Δαρείου. Μπορεί η Βαρσίνη να ζήλευε τη Ρωξάνη και η Ρωξάνη τη Στάτειρα; Μπορεί να αποφάσισε η καθεμία ξεχωριστά να σκοτώσει τον άντρα που την πλήγωσε;\nΟ Αλέξανδρος υποβασταζόμενος\nΤα σενάρια είναι όσα και οι εχθροί του Αλεξάνδρου, δηλαδή αμέτρητα. Ο χαμός του μπορεί να ωφέλησε πολλούς, αλλά ακόμη περισσότεροι ζημιώθηκαν. Δεν πρόλαβε να ορίσει διάδοχο και επικράτησε χάος, που χρειάστηκε να περάσουν πολλά χρόνια για να καταλαγιάσει. Το μόνο βέβαιο είναι ότι δεν θα σταματήσουν ποτέ τα σενάρια για τον θάνατο του μεγαλύτερου στρατηλάτη, που υπήρξε ποτέ. … http://www.mixanitouxronou.gr/senaria-gia-thanato-tou-mega-alexandrou/\nΝέα εκδοχή: Θάφτηκε ζωντανός\nΌπως αναφέρει η Χολ στη μελέτη της στο περιοδικό Ancient History Bulletin—και την οποία αναπαράγουν σε δημοσιεύματά τους οι εφημερίδες New York Post και η βρετανική Sun—ο θάνατος του Αλεξάνδρου οφείλεται στη μόλυνσή του από το καμπυλοβακτήριο ή ελικοβακτηρίδιο του πυλωρού (Cambylobacter pylori) στο στομάχι, που του προκάλεσε συμπτώματα που μοιάζουν με τη νευροπαραλυτική πάθηση του συνδρόμου Guillain-Barre (GBS).\nΤην επομένη, ο στρατηλάτης καθηλώθηκε από οξείς στομαχικούς πόνους, ενώ εμφάνισε συμπτώματα πυρετού. Κλινήρης και νοιώθοντας αφόρητους πόνους, ο Αλέξανδρος μόλις που μπορούσε να ανοιγοκλείνει τα μάτια του και να τρεμοπαίζει τα δάκτυλά του ήδη οκτώ ημέρες μετά την έναρξη των συμπτωμάτων. Την 11η ημέρα κηρύχθηκε νεκρός, μολονότι οι παραστάτες στην κλίνη του διαβεβαίωναν πως έως την ύστατη στιγμή είχε πνευματική διαύγεια.\nΚατά την Χολ, αυτά τα συμπτώματα υποδεικνύουν το σύνδρομο Guillain-Barre, που εκδηλώνεται όταν το ανοσοποιητικό σύστημα επιτίθεται στο νευρικό σύστημα παραλύοντας τον ασθενή. Σήμερα το σύνδρομο αυτό προσβάλλει έναν άνθρωπο ανά 100.000 στις ΗΠΑ και στη Βρετανία. https://www.in.gr/2019/02/01/tech/o-megas-aleksandros-thaftike-zontanos-logo-aytoanosou-paralytikou-syndromou-ypostirizei-neozilandi-ereynitria/\nΣας αφήνουμε να βγάλετε τα συμπεράσματά σας. Όμως προσέξετε εσείς οι καπετάνιοι, η Κυνάνη η αδερφή του ζει γιατί από σκόπιμο λάθος του Αλέξανδρου ήπιε αυτή το αθάνατο νερό και ζει γοργόνα στις θάλασσες και τους Ωκεανούς. Έτσι την αγναντεύουν ως τα σήμερα οι θαλασσινοί κι ακούνε την τραγική της ερώτηση:\nΖει ο βασιλιάς Αλέξανδρος; Ζει ο βασιλιάς Αλέξανδρος; Ζει ο βασιλιάς Αλέξανδρος; Κι αλίμονο στον ναυτικό που θα πει πως πέθανε. Τότε η γοργόνα Κυνάνη η αδερφή του, τραντάζει τα πέλαγα και ξεσηκώνει βουνά τα κύματα συντρίβοντας το καράβι. Όμως εκειός ο καπετάνιος που θα νιώσει το νόημα και το συμβολισμό στο εναγώνιο ερώτημα της αδερφής του, θα δώσει τη σωστή απάντηση: ΖΕΙ ΚΑΙ ΒΑΣΙΛΕΥΕΙ.\nΚαι τότε ανοιξιάτικα μύρα ξεχύνονται από τους κάβους, γαλήνη βασιλεύει στους Ωκεανούς, και όλη η φύση αντιλαλεί την επωδό της ειρήνης, της ηρεμίας και της πεμπτουσίας του πνεύματος…\nΖΕΙ ΚΑΙ ΒΑΣΙΛΕΥΕΙ!